c: application/epub+zip

text:
Emenyawo
© 2014 Watch Tower Bible and Tract Society of Pennsylvania
Ðe Se Si Mawu Na Israel La Le Dzɔdzɔe Hele Etefea? 7
Mekpɔ Yayra Geɖe Le Mawu Subɔsubɔ Me 10
Syriac Peshitta Biblia La—Ekpe Ðe Mía Ŋu Míenya Ale Si Biblia Gɔmeɖeɖe Gbãtɔawo Nɔ 13
Biblia Me Biabiawo Ƒe Ŋuɖoɖowo 16
XLẼ ESIAWO LE INTERNET DZI | www.jw.org/ee
NYA SIWO AMEWO BIANA EDZIEDZI TSO YEHOWA ÐASEFOWO ŊU—Nu Ka Tae Yehowa Ðasefowo Meɖua Easter (Pâques) O?
(Àkpɔe le MÍA ŊU NYAWO > NYA SIWO AMEWO BIANA EDZIEDZI)
NYATI SI LE AKPAA DZI
“Dzidzime nu yina, eye bubu vana; ke anyigba ya li tegbee.”—FIA SALOMO, ƑE ALAFA 11 LIA DO ŊGƆ NA YESU (D.Y.)*
Le Biblia ŋlɔla sia fe susu nu la, amegbetɔ fe agbenɔfe le kpuie ŋutɔ ne wotsɔe sɔ kple anyigba si li tegbee la. Nyatefee, fe akpe geɖe ye nye esia la, dzidzimewo nu yina eye bubuwo vana, ke Anyigba ya kpɔtɔ li eye ŋutete gale eŋu be wòalé agbe ɖe te, va se ɖe fifia.
Tso Xexemeʋa II lia megbe la, tɔtrɔwo va xexea me kabakaba wu tsã. Le dzidzime ɖeka pɛ ko me la, amewo kpɔ etefe xexea wɔ ŋgɔyiyi le mɔzɔnyawo, kadodomɔnuwo, kple mɔ̃ɖaŋununya bubuwo me, si wɔe be tɔtrɔ gã si tɔgbi menɔ anyi kpɔ o la va ganyawo me. Nuwo va dze edzi na ame geɖe wu ale si wosusui. Ɣemaɣi tututu la, anyigbadzinɔlawo fe agbɔsɔsɔ dzi ɖe edzi zi gbɔ zi etɔ̃ sɔŋ.
Ke hã ŋgɔyiyi mawo katã gblẽ nu le anyigbaa ŋu le mɔ aɖe nu. Wogblɔ be amegbetɔwo fe nuwɔnawo le nu gblẽm le anyigbaa ŋu ale gbegbe be esusɔ vie magate ŋu alé agbe ɖe te o. Dzɔdzɔmeŋutinunyala aɖewo gblɔ be míeva ɖo ɣeyiɣi aɖe si me amegbetɔwo fe nuwɔnawo gblẽ nu le míafe anyigbaa ŋu wu gbɔgblɔ.
Biblia gblɔe ɖi tso blema ke be ɣeyiɣi aɖe ava la, amegbetɔwo ‘agblẽ anyigba la.’ (Nyaɖeɖefia 11:18) Ame aɖewo biana be ɖe woanye be ɣeyiɣi ma mee míele fifia mahã. Ðe woagagblẽ nu le anyigba la ŋu wu esia? Ðe woagblẽ anyigbaa kaka wòagbɔ dzadzraɖo me ayia? Ðe amegbetɔwo agblẽ anyigbaa gbidiia?
Ðe anyigba la gbegblẽ ɖo ta afi si womagate ŋu awɔ naneke le eŋu oa? Dzɔdzɔmeŋutinunyala aɖewo gblɔ be asesẽ ŋutɔ be woanya ale si tɔtrɔawo ava gblẽ nu le anyigba ŋui le etsɔme. Le esia ta, wotsi dzimaɖi be ate ŋu anye be míele tetem ɖe yame fe nɔnɔme fe tɔtrɔ kpata siwo awɔe be nu sia nu nagblẽ kura la ŋu.
Le kpɔɖeŋu me, bu nu si woyɔna be West Antarctic Ice Sheet (Ɣetoɖofe Antarktika Tsikpe Gbadza) la ŋu kpɔ. Ame aɖewo susui be ne yamenutome kple atsiafutsi fe dzoxɔxɔ nu le sesẽm ɖe edzi abe ale si wòle fifia ene la, ava ɖo tefe aɖe si womate ŋu awɔ naneke be tsikpea naganyi o. Nu si tae nye be le dzɔdzɔme nu la, tsikpe gbadzaa la trɔa mɔ na dzoxɔxɔ dona ɖe yame. Gake esi tsikpea le nyinyim hele vɔvɔm ta la, atsiafutsi si le ete, si metea ŋu trɔa mɔ na dzoxɔxɔ o la va tsia anyi. Atsiafutsia, si me do viviti ya léa dzoxɔxɔ ɖi, eye esia gadoa tsɔtsɔe tsikpea fe nyinyi. Ne edzɔ alea la, ɖeko esia ana tsikpea nanɔ nyinyim ɖaa. Tsikpea fe nyinyi ana atsiafutsiwo nayɔ agbagba, eye esia ate ŋu ahe afɔku avɛ na ame miliɔn alafa geɖe.
Dukɔwo wɔ ɖoɖo vovovo siwo dzi woato akpɔ tɔtrɔ kpata siwo ava anyigbaa dzi le etsɔme gbɔ la ɖi. Wo dometɔ ɖeka si dzi woda asi ɖo ɣeyiɣi didi aɖe enye sia lae nye be woawɔ ɖoɖo ɖe ganyawo fe ŋgɔyiyi kple amegbetɔ fe dzidzi ɖe edzi ŋu ale gbegbe be woagagblẽ nu le ŋutete si le anyigbaa ŋu be wòalé agbe ɖe te la ŋu o. Vi kae wòɖe?
Nublanuitɔe la, abe ale si ko xexea fe ganyawo yi edzi le gbegblẽm ɖe edzi ene la, nenema kee woyi edzi le anyigbadzinuwo dome gblẽm madzudzɔmadzudzɔe. Amegbetɔwo le anyigbadzinuwo zãm wògbɔ efe ŋutete ŋu. Ðe woate ŋu awɔ nane tso eŋua? Nu gbagbewo kple wo nɔfewo dome fomedodo ŋuti nunyala aɖe gblɔ kã be: “Ne míagblɔe la, míenya naneke tso ale si míawɔ alé be na anyigbaa nyuie ŋu o.” Efe nyaa sɔ kple nya si Biblia gblɔ be: “Amegbetɔ fe mɔ kple ŋutsu fe zɔzɔme la, menye eya ŋutɔ si me wòle, ne efe azɔlime nato mɔ ɖeka o.”—Yeremiya 10:23.
Gake Biblia ka ɖe edzi na mí be Mawu, ame si nye Wɔla la, maɖe mɔ amegbetɔwo nagblẽ anyigbadzinuwo katã dome o. Psalmo 115:16 gblɔ be: “[Mawu tsɔ] anyigba na amegbetɔviwo.” Ɛ̃, anyigba la nye “nunana nyui” aɖe si mía Fofo si le dzifo la na mí. (Yakobo 1:17) Ðe nu si Mawu na mí la anɔ anyi ɣeyiɣi aɖe ko enu nayia? Gbeɖe! Ale si Mawu wɔ anyigba la ŋutɔ hã ɖee fia be enu mayi o.
Biblia gbalẽ si nye Mose fe Agbalẽ Gbãtɔ fo nu tso ɖoɖo si nu Mawu wɔ anyigba kple edzinuwo ɖo aɖaŋutɔe la ŋu tsitotsito. Le gɔmedzedzea me la, wogblɔ be “anyigba le nyama, nɔnɔme meli nɛ o, ele fuflu.” Gake wogblɔ be “tsi,” si léa agbe ɖe te la, nɔ anyigba la dzi. (1 Mose 1:2) Eye Mawu gblɔ be: “Kekeli nedo!” (1 Mose 1:3) Edze fãa be ɣemaɣi la, ɣe fe keklẽ ge ɖe alilia me, si wɔe be wokpɔ kekeli zi gbãtɔ le anyigba dzi. Eyome wofo nu tso ale si Mawu ma anyigba la tso atsiafu gbɔe la ŋu. (1 Mose 1:9, 10) Emegbe “anyigba mie gbe fẽwo, nu miemie, siwo tsea ku wo tɔ wo tɔwoe, kple ati, siwo tsena, siwo me ku le, wo tɔ wo tɔwoe.” (1 Mose 1:12) Esiawo wɔe be nu siwo hiã be agbe nanya nɔ le anyigba dzi la katã sɔ gbe. Esia fe kpɔɖeŋue nye ŋutete si le nu miemiewo si be wona nuɖuɖu kple ya nyui mí. Taɖodzinu kae le dzadzraɖo gbogbo siawo gbegbe ŋu?
Nyagblɔɖila Yesaya si nɔ anyi le blema la gblɔ tso Mawu ŋu be “eya ame si mè anyigba, eye wòwɔe; eya ame si ɖoe anyi, menye ɖe wòwɔe, be wòatsi fuflu o, ke boŋ ɖe wòmèe, be woanɔ edzi.” (Yesaya 45:18) Edze fãa be ɖe Mawu wɔ anyigbaa be amegbetɔwo nanɔ edzi tegbee.
Nublanuitɔe la, amegbetɔwo melé be na Mawu fe nunana nyui sia o, ke boŋ wole edome gblẽm. Ke hã tame si Wɔla la ɖo ɖe anyigbaa ŋu metrɔ o. Ŋutsu aɖe si nɔ anyi le blema gblɔ la be: “Mawu menye amegbetɔ wònye, ne wòaka aʋatso o, eye menye amegbetɔwo fe vi wònye, ne wòatrɔ nya o. Ðe wòagblɔ nya, eye mawɔ edzi oa?” (4 Mose 23:19) Le nyatefe me la, Mawu maɖe mɔ woagblẽ anyigba la keŋkeŋ o, ke boŋ ɣeyiɣi si Mawu “[ahe] gbegblẽ ava ame siwo le anyigba la gblẽm” dzi la le du dzi gbɔna.—Nyaɖeɖefia 11:18.
Yesu Kristo gblɔ le efe Todzimawunya xɔŋkɔa me be: “Dzidzɔtɔwoe nye ame fafawo, elabena woanyi anyigba la dome.” (Mateo 5:5) Le todzimawunya ma ke me la, Yesu fo nu tso mɔ si dzi Mawu ato akpɔ anyigbaa ta be woagagblẽ edome keŋkeŋ o la ŋu. Egblɔ na eyomedzelawo be woado gbe ɖa be: “Wò fiaɖufe nava. Wò lɔlɔ̃nu nava eme le dzifo, kple anyigba dzi hã.” Ɛ̃, Mawu Fiaɖufea, alo efe dziɖuɖua, ana tame si Mawu ɖo ɖe anyigbaa ŋu la nava eme.—Mateo 6:10.
Mawu gblɔ tso tɔtrɔ wɔnuku siwo Fiaɖufea ahe vɛ ŋu be: “Kpɔ ɖa! Mele nuwo katã wɔm yeyee.” (Nyaɖeɖefia 21:5) Ðe esia fia be Mawu le anyigba bubu wɔ ge ɖe esia tefea? Ao, elabena naneke megblẽ le míafe anyigbaa ŋutɔ ŋu le dzɔdzɔme nu o. Ke boŋ Mawu atsrɔ̃ “ame siwo le anyigba la gblẽm” alea, si fia be, aɖe amegbetɔwo fe dziɖuɖu siwo li egbea kple wofe nuɖoanyiwo ɖa. “Dzifo yeye kple anyigba yeye,” si nye dziɖuɖu si le dzifo, alo Mawu Fiaɖufea, si anɔ amefome si le Mawu fe lɔlɔ̃nu wɔm dzi ɖum, la ava xɔ ɖe esiawo katã tefe.—Nyaɖeɖefia 21:1.
Mawu agbugbɔ ado ŋusẽ ŋutete si le anyigbaa ŋu be wòaɖɔ eɖokui ɖo la atsɔ aɖɔ nu siwo katã amegbetɔwo gblẽ le anyigba ŋu la ɖo. Esi hakpalaa nɔ nu fom tso nu si Mawu awɔ ŋu la, Mawu fe gbɔgbɔ ʋãe wògblɔ be: “Èléa be na anyigba la, ènana wòwɔa nu eye wònyoa nu ale gbegbe.” Ne tsidzaɣi, nufãɣi kple nuŋeɣi va ɖe wofe ɣeyiɣi dzi pɛpɛpɛ eye Mawu fe yayra hã le edzi la, anyigba la azu paradiso eye nuɖuɖu abɔ ɖe edzi fũu.—Psalmo 65:9-13, NW.
Mohandas Gandhi, si nye India subɔsubɔhakplɔla fe agbalẽŋlɔla, Pyarelal, gblɔ be: “Anyigbaa wɔa nu geɖe si asu na ame sia ame fe hiahiã gake menye na ame sia ame fe ŋukeklẽ o.” Mawu Fiaɖufea ana amewo natrɔ wofe dziwo atsɔ akpɔ nu si koŋ gbɔ wòtso be wogblẽ anyigbaa alea la gbɔ. Nyagblɔɖila Yesaya gblɔe ɖi be, le Fiaɖufea fe dziɖuɖu te la, amewo “[mawɔ] vɔ̃ aɖeke o, eye womahe gbegblẽ ava” wo nɔewo dzi loo alo anyigbaa dzi o. (Yesaya 11:9) Le nyatefe me la, ame fomevi vovovo miliɔn geɖe le Mawu fe se kple ɖoɖo dzɔdzɔewo srɔ̃m fifia. Wole nu fiam wo be woalɔ̃ Mawu kple wo haviwo, woanye akpedalawo, woalé be na anyigbaa kple edzinuwo nyuie, eye woanɔ agbe le ɖekawɔwɔ me kple tame si Wɔla la ɖo ɖe anyigbaa kple amegbetɔwo ŋu. Wole wo dzram ɖo fifia be woava nɔ agbe le paradisonyigba la dzi.—Nyagblɔla 12:13; Mateo 22:37-39; Kolosetɔwo 3:15.
Xexemewɔwɔ ŋuti nuŋlɔɖi si le Mose fe Agbalẽ Gbãtɔa me la wu enu kple nya siawo be: “Mawu kpɔ nu siwo katã wòwɔ la, eye kpɔ ɖa, wonyo ŋutɔ.” (1 Mose 1:31) Vavãe, anyigba la xɔ asi na Mawu ale gbegbe be maɖe mɔ woagblẽe gbidii o. Nyanya be etsɔme nyui aɖe li na míafe anyigba la eye wòle dedie le mía Wɔla lɔ̃ame, Yehowa Mawu, si me la faa akɔ na mí. Eya ŋutɔ do ŋugbe be: “Ame dzɔdzɔewo anyi anyigba la dome, eye woanɔ edzi tegbee.” (Psalmo 37:29) Neva eme be wò hã nànɔ ‘ame dzɔdzɔe’ siwo agblɔ be anyigba la nye yewofe afe tegbee la dome.
^ mm. 3 Àkpɔe le Biblia me, le Nyagblɔla 1:4.
GBE ɖeka la, ʋɔnudrɔ̃fe aɖe si le Yevudedukɔ aɖe me la xɔ aʋatsoɖaseɖiɖiwo dzi se hedrɔ̃ ʋɔnu ŋutsu eve aɖewo be wowu ame eye wotso kufia na wo. Esi ʋɔnudrɔ̃lawo va kpɔe be yewowɔ vodada la, wodze agbagba vevie na woɖe asi le ame ɖeka ŋu. Gake ʋɔnudzrɔ̃la bibiwo gɔ̃ hã mate ŋu axɔ na ame evelia ya o, elabena wowui xoxo.
Esi wònye be vodada siawo tɔgbi tea ŋu doa mo ɖa le ʋɔnudrɔ̃nyawo me ta la, Biblia ɖo aɖaŋu be: “Nya dzɔdzɔe yome kokoko nàdi.” (5 Mose 16:20) Ne ʋɔnudrɔ̃lawo wɔ ɖe aɖaŋuɖoɖo sia dzi la, eɖea vi na dukɔmeviwo. Ʋɔnu dzɔdzɔe dɔdrɔ̃ ameŋkumekpɔkpɔtɔe ŋuti mɔfiamewo le Se si Mawu na blema Israel la me. Mina míalé ŋku ɖe Se ma ŋu akpɔe ɖa be “[Mawu fe] mɔwo katã dzɔ” mahã.—5 Mose 32:4.
Ne ʋɔnudrɔ̃lawo dze aɖaŋu hewɔa nu si le etefe eye womexɔa zãnu o la, wodrɔ̃a ʋɔnu dzɔdzɔe. Se si Mawu na Israel la de asixɔxɔ gã aɖe ʋɔnudrɔ̃la siawo tɔgbi ŋu. Esi Israel viwo nɔ gbea dzi la, Mawu gblɔ na Mose be wòatia “ŋutsu zãzɛwo le dukɔ la dome, ame iwo vɔ̃a Mawu, ɖia anukware, eye woléa fu ŋubiabiã” la ahaɖo wo ʋɔnudrɔ̃lawoe. (2 Mose 18:21, 22) Ƒe 40 megbe la, Mose gaɖo ŋku edzi na wo be ele be ʋɔnudrɔ̃lawo nanye “ŋutsu, siwo tagbɔ li na, eye wodze aɖaŋu.”—5 Mose 1:13-17.
Ƒe alafa geɖe megbe la, Yuda Fia Yosafat* xlɔ̃ nu ʋɔnudrɔ̃lawo be: “Miɖo ŋku anyi le nu si ke miewɔna la me, elabena menye amegbetɔwo miedrɔ̃a ʋɔnu na o, ke boŋ Yehowa ye, eye ele mia gbɔ le ʋɔnudrɔ̃fe la. Eya ta Yehowa fe ŋɔdzi nelé mi, eye mikpɔ nyuie le miafe nuwɔwɔwo me, elabena le Yehowa, mia Mawu gbɔ la, nu madzɔmadzɔ wɔwɔ aɖeke, amedzidede aɖeke alo zãnuxɔxɔ aɖeke meli o!” (2 Kronika 19:6, 7) Aleae fia la ɖo ŋku edzi na ʋɔnudrɔ̃lawo be ne wokpɔ ame ŋkume alo xɔ zãnu le ʋɔnudɔdrɔ̃ me la, Mawu abia akɔnta wo ɖe vɔ̃ ɖe sia ɖe si ado tso wofe nuwɔna me la ta.
Ne Israel fe ʋɔnudrɔ̃lawo wɔ ɖe Mawu fe se deŋgɔ siawo dzi la, dukɔa nɔa dedie heɖea dzi ɖi bɔkɔɔ. Gake mɔfiame vevi aɖewo hã le Mawu fe Sea me siwo kpena ɖe ʋɔnudrɔ̃lawo ŋu wodrɔ̃a ʋɔnu dzɔdzɔe le ʋɔnudrɔ̃nya sesẽwo gɔ̃ hã me. Mɔfiame vevi siawo dometɔ aɖewo ɖe?
Togbɔ be ʋɔnudrɔ̃la siwo wotia la nye ŋutsu bibi dzeaɖaŋuwo hã la, womezãa woawo ŋutɔ fe nunya, aɖaŋudzedze, alo tagbɔkɔkɔ le ʋɔnudɔdrɔ̃ me o. Yehowa Mawu na mɔfiame siwo dzi woazɔ ɖo adrɔ̃ ʋɔnu dzɔdzɔe la wo. Mɔfiame vevi siwo wona Israel ʋɔnudrɔ̃lawo la dometɔ aɖewoe nye esiwo gbɔna.
Woaku nyaa me tsitotsito. Mawu gblɔ na Mose be wòagblɔ na ʋɔnudrɔ̃lawo bena: ‘Ne miele mia nɔviwo dome nyawo drɔ̃m la, midrɔ̃ ʋɔnu dzɔdzɔe.’ (5 Mose 1:16) Ne ʋɔnudrɔ̃lawo ku nyaa me nyuie ko hafi woate ŋu atso afia dzɔdzɔe. Esia ta Mawu de se na ʋɔnudrɔ̃lawo be: “Di nya la gɔme, eye nàbia eta tsitotsito.” Ne wotso ame aɖe nu be ewɔ nu gbegblẽ aɖe la, ele be ʋɔnudrɔ̃lawo naku nu me ahaka ɖe edzi be ‘nyatefee ewɔ nua’ hafi atso afia.—5 Mose 13:15; 17:4.
Woase ɖaseɖilawo fe nyawo. Ðaseɖilawo fe wɔfe le vevie le ʋɔnudrɔ̃nyawo me kuku me. Mawu fe Se gblɔ be: “Ame ɖeka mekpɔ mɔ aɖi ɖase le ame si ke da vo alo wɔ nu vɔ̃ bubu fomevi aɖe la ŋu o, ke boŋ ne ame eve alo ame etɔ̃ ɖi ɖase la, hafi woaxɔ nya la.” (5 Mose 19:15) Mawu fe Se bia tso ɖaseɖila si be: ‘Mèganɔ alakpanya kakam o. Wò nu meganɔ ŋutasẽla fe nya me, be nàzu aʋatsoɖaseɖila o.’—2 Mose 23:1.
Woaɖi anukware le nyawo dɔdrɔ̃ me. To si gbegbe wohena na aʋatsoɖaseɖilawo la nyea nuxlɔ̃ame na ame siwo katã nyaa ka. Sea gblɔ be: “Ne ʋɔnudrɔ̃lawo dzro nya la me tsitotsito kpɔ bena, aʋatsoɖase ɖim wòle, eye wòka aʋatso ɖe nɔvia si la, ekema miawɔe, abe ale si wòbe yeawɔ nɔviae ene, eye nàɖe vɔ̃ ɖa le dowòme.” (5 Mose 19:18, 19) Eya ta ne ame aɖe ka aʋatso le ʋɔnu be yeaxɔ nɔvia fe domenyinu la, ele be woabu fɔe eye woagaxɔ nu si dim wòle la fe home le esi. Mɔfiame sia fonɛ ɖe amewo nu be woato nyatefe.
Mele be woakpɔ ame ŋkume le ʋɔnudɔdrɔ̃ me o. Ne nyatefenyawo katã dze ko la, ʋɔnudrɔ̃lawo ate ŋu atso afia azɔ. Le afi sia la, ele be woawɔ ɖe mɔfiame vevi sia si le Mawu fe Sea me dzi: “Migawɔ apasa le ʋɔnudɔdrɔ̃ me o. Migade ame dahe dzi o, eye migakpɔ amegãwo ŋkume o; ke boŋ midrɔ̃ ʋɔnu mia nɔewo ɖe etefe.” (3 Mose 19:15) Le ʋɔnudrɔ̃nya ɖe sia ɖe me la, ele be ʋɔnudrɔ̃lawo natso afia abe ale si tututu nyaa le ene, mele be woakpɔ ame ŋkume alo ade ame dzi o.
Ʋɔnudɔdrɔ̃ ŋuti mɔfiame vevi siawo siwo le Se si Mawu na Israel fe alafa geɖe enye esia me la agate ŋu aɖe vi le ʋɔnudrɔ̃nyawo me egbea. Ne wozɔ ɖe mɔfiame mawo dzi la, woadrɔ̃ ʋɔnu dzɔdzɔe eye womawɔ vodada le ʋɔnudɔdrɔ̃ me o.
Mose bia nya sia Israel viwo be: “Dukɔ gã kae li, si fe ɖoɖowo kple sewo to mɔ ɖeka abe se, siwo katã meɖo mia ŋkume egbea ene?” (5 Mose 4:8) Nyatefee, dukɔ bubu aɖeke meli o. Esime Fia Salomo ɖekakpui la nɔ dzi ɖum eye wòlé Yehowa fe sewo me ɖe asi la, dukɔ la nɔ “efe wainka kple gboti te bɔkɔɔ,” wonɔ ŋutifafa me eye nu dze edzi na wo, “woɖua nu, noa nu, eye wokpɔa dzidzɔ.”—1 Fiawo 4:20; 5:5.
Nublanuitɔe la, Israel viwo va trɔ megbe de wofe Mawua. Mawu to nyagblɔɖila Yeremiya dzi gblɔ be: “Kpɔ ɖa, Yehowa fe nya wogbe, nunya kae hele wo si azɔ ma?” (Yeremiya 8:9) Nu si va dzɔe nye be Yerusalem va zu “hlɔ̃dodu” si me “ŋunyɔnuwo” yɔ fũu. Mlɔeba futɔwo va tsrɔ̃ du la eye wowɔe afedoe fe 70 sɔŋ.—Xezekiel 22:2; Yeremiya 25:11.
Nyagblɔɖila Yesaya hã nɔ agbe le ɣeyiɣi si me Israel viwo nɔ nɔnɔme sesẽwo me tom la me. Esi wòɖo ŋku ɣeyiɣi ma dzi la, esia ʋãe wògblɔ nyatefenya vevi sia tso Yehowa Mawu kple Efe Se la ŋu be: “Ne wò ʋɔnudɔdrɔ̃wo va anyigba dzi la, xexea me tɔwo srɔ̃a dzɔdzɔenyenye.”—Yesaya 26:9.
Dzi dzɔ Yesaya esi Mawu fe gbɔgbɔ ʋãe wogblɔ nya ɖi ku ɖe Mesia Fia, Yesu Kristo, ŋu be: “Madrɔ̃ ʋɔnu ɖe nu si efe ŋku le kpɔkpɔm la nu o, eye matso afia ɖe nu si efe to le sesem la nu o. Adrɔ̃ ʋɔnu na ame dahewo le dzɔdzɔenyenye me, eye wòatso afia na anyigba dzi hiãtɔwo ɖe etefe.” (Yesaya 11:3, 4) Yayra ka gbegbee nye esi wòanye na ame siwo ava nɔ Mawu Fiaɖufea, si dzi Mesia Fia aɖu la me!—Mateo 6:10.
^ mm. 6 Ŋkɔ Yosafat gɔmee nye “Yehowa Nye Ʋɔnudrɔ̃la.”
AGBEMEŊUTINYA
Tso nye ɖevime ke la, amewo lé fum le to si me metso ta, eye vɔvɔ̃ be mava do kpo nu le agbe me wɔe be dzi menɔa fonye o. Esi mesusui be makpɔ akɔfafa le Biblia me ta la, medea Katoliko sɔleme si le míafe nutoa me kple susu be woakpe ɖe ŋunye mase Biblia gɔme. Esi womete ŋu kpe ɖe ŋunye o ta la, metsɔe na kamedede.
Etefe medidi o, mefo ɖokuinye ɖe kamedefefewo kple gakpokɔkɔ me. Mlɔeba, meva ʋu kamedefe aɖe le San Leandro, California, U.S.A. (Amerika), eye mía kple gakpokɔlawo míewɔa dɔ; wo dometɔ ɖeka xɔ dziɖuɖufetu si woyɔna be Mr. America (Afetɔ Amerika). Togbɔ be mefo ɖokuinye ɖe gakpokɔkɔ me be nye lãmeka kple lãkusiwo natri kpotoo hã la, nyemeke ɖe nu si dim mele ŋu o.
Xɔ̃nye aɖe si mía kplii míewɔa dɔ la doe ɖa be yeana ame aɖe nasrɔ̃ Biblia kplim esi wònya be medi vevie be mase Biblia gɔme ta. Le ŋufɔke la, Yehowa Ðasefo aɖe va nye afe me. Enɔ nye nyawo ŋu ɖom nam tso Biblia me tẽe gafofo ene sɔŋ. Mebia tso esi be wòatrɔ ava le fiẽ me ne míayi dzeɖoɖoa dzi, eva, eye míeyi dzeɖoɖoa dzi va se ɖe zãtife ke. Nu si mesrɔ̃ la do dzidzɔ nam ŋutɔ, eya ta mebiae be ne ŋu ke la, ɖe mate ŋu akplɔe ɖo aɖakpɔ ale si wòɖea gbefãe mahã. Ale si wòtea ŋu tsɔa Biblia ɖoa nya ŋu na amewo la wɔ dɔ ɖe dzinye ŋutɔ. Enumake megblɔ na ɖokuinye be nu sia tututue medi be mawɔ!
Eya ta medzra nye dɔwɔfea eye mekplɔa mɔɖela sia, si nye ale si woyɔa Yehowa Ðasefo siwo ɖea gbefã ɣeyiɣiawo katã la, ɖo míeɖa kakaa nya nyuia. Mexɔ nyɔnyrɔ le May 1948 me, le takpekpe aɖe si wowɔ le Cow Palace Fefewɔfea le San Francisco, California, la me. Nye hã meva zu mɔɖela le fea fe nuwuwu lɔfo.
Ɣemaɣi la, megblɔ na Ðasefowo be woayi aɖa ɖe gbefã na danye. Exɔ nya nyuia, eye etefe medidi o, eya hã va zu Yehowa Ðasefo. Togbɔ be efe fometɔwo tsi tre ɖe eŋu hã la, eyi edzi wɔ nutefe na Mawu fe geɖe va se ɖe ku me. Míafe fometɔ bubu aɖeke meva zu Ðasefo o.
Le fe 1950 me la, meʋu yi Grand Junction, Colorado, eye afi mae medo go Billie le. Wodzii le fe 1928 me esime Ganyawo fe Sesẽ Gã la do mo ɖa. Dadaa, Minnie, xlẽa Biblia nɛ zã sia zã le kaɖigbɛ nu. Esi Billie xɔ fe ene la, enya nu xexlẽ eye wòtea ŋu gblɔa Biblia ŋutinya geɖe tso susu me. Le fe 1940 feawo fe nuwuwu lɔfo la, Ðasefowo fia dadaa be menye funyafunyawɔfee hell (enfer) nye o, ke boŋ nya sia fia yɔdo. (Nyagblɔla 9:5, 10) Esia megbe la, Minnie kple srɔ̃a siaa va zu Yehowa Ðasefowo.
Le fe 1949 me la, Billie wu sukudede nu le Boston hetrɔ gbɔ va afe me, eye wòva do vevie Biblia sɔsrɔ̃. Togbɔ be mɔnukpɔkpɔ su esi be wòanye nufiala hã la, etiae be yeawɔ subɔsubɔdɔ na Mawu le yefe agbe me. Exɔ nyɔnyrɔ le Yehowa Ðasefowo fe dukɔwo dome takpekpe si wowɔ le Yankee Stadium, New York, le fe 1950 me la me. Esia megbe kpuie la, míedo go mía nɔewo eye míeɖe srɔ̃, eye míetsɔ mía ɖokui fo ɖe gbefãɖeɖedɔa me bliboe.
Míesubɔ ɖekae le Eugene, Oregon, eye míedze xɔlɔ̃ vavã geɖewo. Le fe 1953 me la, míeʋu yi Grants Pass, Oregon, be míakpe ɖe hame sue si le afi ma ŋu. Le fea fe nuwuwu lɔfo la, wokpe mí be míava de Gilead Suku fe klass 23 lia. Enye suku si me Yehowa Ðasefowo naa hehe dutanyanyuigblɔlawo le, le tefe aɖe si gogo South Lansing, New York, le New York City fe dzieheɣetoɖofe gome abe kilometa 400 ene.
Le December 1954 me, si nye ɣleti atɔ̃ le míafe Gilead Sukua nuwuwu megbe la, nye kple Billie míeɖo yameʋu ɖo ta Brazil. Esi míedze mɔ yina abe gafofo ɖeka ene la, yameʋua fe mɔ̃ eveawo dometɔ ɖeka gblẽ, gake míeyi ɖadze ɖe Bermuda dedie. Kuxi aɖe gava do mo ɖa le mɔa dzi, si wɔe be yameʋua va dze ɖe Cuba kpata. Gake míeɖo ʋu yi mɔzɔzɔa dzi gafofo 36 sɔŋ; ɖeɖi te mía ŋu ale gbegbe, ke hã míeva ɖo Yehowa Ðasefowo fe alɔdzedɔwɔfe si le Rio de Janeiro, Brazil la mlɔeba.
Esi míenɔ afi ma vie vɔ la, mía kple Billie kpakple dutanyanyuigblɔla eve bubuwo míedzo yi Bauru, São Paulo, be míaɖawɔ dutanyanyuigbɔgblɔdɔa le afi ma. Ame 50,000 kple edzivɔwoe nɔ du ma me, eye míawoe nye Ðasefo gbãtɔ siwo yi afi ma.
Míedze egɔme nɔ amewo gbɔ yim le wofe afewo me, gake Katoliko nunɔla si le nutoa me la tsi tsitre ɖe míafe dɔa ŋu enumake. Enɔ mía yome henɔ gbɔgblɔm na amewo be woagaɖo to mí o. Gake le kwasiɖa ʋɛ aɖewo ko me la, fome gã aɖe xɔ Biblia me nyatefea eye wova xɔ nyɔnyrɔ emegbe. Esia megbe kpuie la, ame bubuwo hã dze Biblia sɔsrɔ̃ gɔme.
Ƒome gã si xɔ nyatefea la fe fometɔ aɖe nye habɔbɔ xɔŋkɔ aɖe fe amegã. Mewɔ ɖoɖo be míawɔ takpekpe le habɔbɔ ma fe takpexɔ me. Esi nutoa me nunɔlaa foe ɖe wo nu be woagatsɔ wofe takpexɔa ana mí o la, habɔbɔa fe amegãa fo habɔbɔa me tɔwo nu fu hegblɔ na wo be: “Ne miegbe be míagatsɔ takpexɔa ana wo o la, ke maɖe asi le dɔa ŋu!” Eya ta woɖe mɔ na mí be míawɔ takpekpea.
Le fe si kplɔe ɖo, si nye fe 1956 me la, wokpe mí be míayi nutome gã takpekpe si woawɔ le Santos, São Paulo. Ðasefo 40 kloe ye tso míafe hamea me ɖo keteke yi takpekpe ma. Esi míegbɔ va Bauru la, mexɔ lɛta aɖe si me wode dɔ asi nam be manye dzikpɔla mɔzɔla eye manɔ Yehowa Ðasefowo fe hamewo srãm kpɔ. Aleae wòdzɔe be medze dɔ sia si mewɔ fe 25 sɔŋ le Brazil la gɔme, eye metsa le anyigba gã ma fe akpa geɖe.
Ɣemaɣi la, mɔzɔzɔ menɔ abe egbe ene o. Míeɖoa bɔs, keteke, kple tasiaɖam yia dukɔa fe afi sia afi, eye míedoa gasɔ alo zɔna ɣeaɖewoɣi hã. Du gbãtɔ si me míeyi ɖasrã hame aɖe kpɔ le ye nye Jaú, São Paulo. Nunɔla aɖe tsi tsitre ɖe mía ŋu le afi ma.
Egblɔ na mí be: “Miekpɔ mɔ aɖe gbefã na ‘nye alẽwo’ o!”
Míeɖo eŋu nɛ be: “Menye wò alẽwoe wonye o. Mawu tɔwoe wonye.”
Míewɔ ɖoɖo be míaɖe film aɖe si ku ɖe ale si míele gbefãɖeɖedɔa wɔm le xexea me godoo la ŋu, si fe tanyae nye The New World Society in Action (La Société du Monde Nouveau en action), gake nunɔlaa fo amewo nu fu be woava dze mía dzi. Míena kpovitɔwo nya enumake. Esi nunɔlaa kple efe hameviawo va fefewɔfea be yewoadze mía dzi la, wokpɔe be kpovitɔ gbogbo aɖewo le tsitre ɖe mɔa nu eye wotrɔ wofe tuwo ɖe wo dzi. Film la do dzidzɔ na ame gbogbo siwo va kpɔe la ale gbegbe.
Nenema koe wotsi tsitre ɖe mía ŋu helé fu mí le afi sia afi si míeyi ɖasubɔ le ɣemaɣi. Le kpɔɖeŋu me, míedo go mɔɖela aɖewo siwo ŋu wotsi tsitre ɖo vevie le Brusque, si gogo Blumenau, Santa Catarina. Ke hã woyi edzi do dzi eye viɖe geɖe do tso wofe veviedodoa me. Ƒe 50 kple edzivɔe nye esi va yi; hame siwo nɔ afi ma la dzi ɖe edzi va ɖo hame 60 kple edzivɔ, eye wole dzidzedze kpɔm nyuie. Wotu Takpexɔ nyui aɖe hã ɖe du si nye Itajaí, si medidi tso afi ma o la me.
Nu si doa dzidzɔ na mí ŋutɔ le míafe mɔzɔzɔdɔa mee nye dzidzɔɣi siwo me mía kple mía nɔvi Ðasefowo míewɔa dɔ ɖekae le dzadzraɖo ɖe takpekpe gãwo ŋu me. Le fe 1970 feawo me la, mɔnukpɔkpɔ su asinye mesubɔ abe takpekpedzikpɔla ene le takpekpe gã aɖe si wowɔ le Morumbi Bɔlfofea la me. Míeɖo agbalẽ ɖe hame siwo ade alafa ɖeka siwo le nutoa me la be hame ɖe sia ɖe naɖo ame ewo ɖa woava kpe asi ɖe dɔa ŋu míadzra bɔlfofea ɖo le zã si do ŋgɔ na takpekpea me.
Esi bɔlfolawo nɔ dzodzom le bɔlfofea la, míesee wo dometɔ aɖewo nɔ fewu ɖum le mía ŋu be, “Mikpɔ ɖetugbuivi mawo siwo tsɔ xa kple anyigbatutunuwo ɖe asi va be yewoadzra tefea ɖo la ɖa.” Ke hã kaka wòafo zã ga wuieve la, míedzra bɔlfofe bliboa ɖo wòle dzadzɛ! Bɔlfofea dzi kpɔla do ɣli gblɔ be, “Dɔ si nye amewo tsɔa kwasiɖa blibo ɖeka wɔna lae mi Ðasefowo míewɔ le gafofo ʋɛ aɖewo ko mea!”
Fofonye ku le fe 1980 me, eye esia megbe kpuie la, míetrɔ yi United States (Amerika) be míaɖakpɔ danye dzi le Fremont, California. Dɔ si míewɔnae nye be míekplɔa dɔwɔfewo le zã me, si wɔe be míete ŋu yi mɔɖeɖedɔa dzi henɔ Biblia fiam Portugalgbedola siwo nɔ nutoa me. Ɣeyiɣi aɖe megbe la, míeʋu yi San Joaquin Valley, eye míedi Portugalgbedolawo le nuto gã ma me, tso Sacramento va ɖo keke Bakersfield ke. Fifia, Portugalgbedolawo fe hame siwo ade ewo ye le California.
Esi danye ku le fe 1995 me megbe la, míeʋu yi Florida ɖakpɔ Billie fofo dzi va se ɖe esime wòku. Dadaa ya ku le fe 1975 me. Le fe 2000 me la, míeʋu yi nuto si nye dzogbe gã si le Colorado fe anyieheɣetoɖofe la me eye míeyi subɔsubɔdɔa dzi le afi sia heɖea gbefã na Amerika Vidzidzi siwo le Navajo kple Ute nutoawo me la gbe sia gbe. Nublanuitɔe la, Billie ku le February 2014 me.
Ƒe 65 ye nye esia si medo go Yehowa Ðasefo aɖe zi gbãtɔ, eye edzɔ dzi nam ŋutɔ be eɖo biabia gbogbo siwo nɔ asinye la ŋu nam tso Biblia me tẽe! Nu si gado dzidzɔ nam wue nye be nye ŋutɔ medo nya siwo wògblɔ nam la kpɔ hekpɔe be nu siawo tututue Biblia fia. Esia wɔe be mekpɔ yayra geɖe le Mawu subɔsubɔ me.
Le fe 1892 me la, venɔvi eve siwo ŋkɔwoe nye Agnes Smith Lewis kple Margaret Dunlop Gibson wodo kposɔ zɔ mɔ ŋkeke asieke sɔŋ to gbedadafo yi ɖe St. Catherine Saɖeagaxɔ si le Sinai-toa gbɔ la me. Nu ka tae nyɔnu eve siawo siwo le wofe fe 40-awo fe nuwuwu lɔfo la zɔ mɔ sia le ɣeyiɣi si me mɔzɔzɔ le Ɣedzefe nuto mawo me nye afɔku? Ŋuɖoɖoa ate ŋu ado ŋusẽ wò xɔse nàka ɖe edzi bliboe be Biblia me nyawo nye nyatefe.
HAFI Yesu natrɔ ayi dzifo la, ede se na efe nusrɔ̃lawo be woaɖi ɖase tso ye ŋu “le Yerusalem kple Yudea blibo la katã kple Samaria, eye va se ɖe anyigba fe sefe ke.” (Dɔwɔwɔwo 1:8) Nusrɔ̃lawo tsɔ dzidefo wɔ dɔ sia dzonɔamemetɔe. Gake etefe medidi o, wotsi tsitre ɖe wo ŋu vevie le Yerusalem, si na be wowu Stefano le efe xɔse ta. Ɣemaɣi la, Yesu fe nusrɔ̃la geɖe si yi Antioxia, si le Siria, si nye Roma Fiaɖufea fe du gãtɔwo dometɔ ɖeka, si le Yerusalem fe dziehe abe kilometa 550 ene.—Dɔwɔwɔwo 11:19.
Esime nusrɔ̃lawo nɔ Antioxia la, wokpɔtɔ nɔ gbefã ɖem “nya nyui la” tso Yesu ŋu, eye ame geɖe siwo menye Yudatɔwo o la va xɔ edzi se. (Dɔwɔwɔwo 11:20, 21) Togbɔ be Helagbe ye wodona le Antioxia dugãa me hã la, Syriac (alo Siriak-gbe) ye ame geɖe dona le dua godo kple kɔfenuto siwo fo xlãe la me.
Esi Siriak-gbedola geɖe va zu Kristotɔwo le fe alafa evelia me ta la, eva hiã be woaɖe nya nyui la gɔme ɖe wo degbe me. Eya ta edze fãa be Siriak-gbe mee woɖe Kristotɔwo Ƒe Hela Ŋɔŋlɔawo gɔme ɖo zi gbãtɔ, ke menye Latingbe me o.
Kaka fe 170 Kristotɔwo Ŋɔli (K.Ŋ.) naɖo la, Siriatɔ agbalẽŋlɔla Tatian, si nɔ anyi le fe 120 va ɖo fe 173 K.Ŋ. lɔfo la, fo Nyanyuigbalẽ ene siwo tso Mawu fe gbɔgbɔ me, siwo le Helagbe alo Siriak-gbe me la nu fu wozu agbalẽ ɖeka, eye wòna ŋkɔe be Diatessaron, si nye Helagbe me nya si gɔmee nye “Tso Nyanyuigbalẽ eneawo me.” Emegbe Siriatɔ Ephraem, si nɔ anyi le fe 310 va ɖo fe 373 K.Ŋ. lɔfo la ta agbalẽ aɖe si dzro Diatessaron la me; esia ɖee fia be agbalẽ sia bɔ ɖe Siriatɔ Kristotɔwo dome.
Nu ka tae agbalẽ si nye Diatessaron la le vevie ŋutɔ na mí egbea? Le fe alafa 19 lia me la, agbalẽnyala aɖewo ʋli nya be fe alafa evelia fe domedome, si nye fe 130 va ɖo fe 170 K.Ŋ., mee woŋlɔ Nyanyuigbalẽ eneawo, eya ta nuŋlɔɖi mawo mate ŋu anye Yesu fe agbemeŋutinya siwo de pɛpɛpɛ o. Ke hã, Diatessaron la fe blemasinuŋɔŋlɔgbalẽ siwo ŋu wova ke ɖo le fe siawo me la ɖo kpe edzi be kaka fe alafa evelia fe domedome naɖo la, ame geɖe nɔ Nyanyuigbalẽawo, siwo nye Mateo, Marko, Luka kple Yohanes, zãm xoxo. Esia fia be woŋlɔ wo xoxoxo do ŋgɔ na ɣemaɣi. Gakpe ɖe eŋu la, esi wònye be esime Tatian nɔ Diatessaron gbalẽa nu fom fu la mezã nya nyui gbalẽ siwo woyɔna be apokrifa la abe ale si wòzã Nyanyuigbalẽ ene siwo dzi woda asi ɖo la ene o ta la, esia ɖo kpe edzi be womebua apokrifa nyanyuigbalẽawo be kakaɖedzi le wo ŋu alo be wodze anɔ Biblia-gbalẽwo dome o.
Kaka fe alafa atɔ̃lia fe gɔmedzedze naɖo la, ame geɖe va nɔ Biblia gɔmeɖeɖe aɖe si le Siriak-gbe me la zãm le Mesopotamia fe dziehe. Anɔ eme be fe alafa evelia alo etɔ̃lia Kristotɔwo Ŋɔli mee woɖe gɔmeɖeɖe sia ɖe go, ke hã Biblia-gbalẽawo katã le eme negbe 2 Petro, 2 Yohanes kple 3 Yohanes, Yuda kpakple Nyaɖeɖefia koe mele eme o. Wona ŋkɔe be Peshitta, si gɔmee nye “Egɔme Nya Se” alo “Eme Kɔ.” Peshitta Biblia la nye nuŋlɔɖi xoxotɔ kple kpeɖodzi vevitɔ si kpe ɖe mía ŋu míenya ale si woɖe Biblia me nuŋlɔɖiwo gɔme le blema.
Dzidzɔtɔe la, wova ke ɖe Peshitta Biblia la fe asinuŋɔŋlɔgbalẽ aɖe si dzi woŋlɔ fe si nye 459/460 K.Ŋ. ɖo la ŋu, si ɖee fia be eyae nye Biblia fe asinuŋɔŋlɔgbalẽ xoxotɔ si dzi woŋlɔ fe si me woŋlɔe le la ɖo. Le fe 508 K.Ŋ. me lɔfo la, wogbugbɔ to Peshitta la me, eye wotsɔ Biblia-gbalẽ atɔ̃ siwo menɔ eme tsã o la kpee azɔ. Wona ŋkɔe be Philoxenian Version.
Va se ɖe fe alafa 19 lia me la, Kristotɔwo Ƒe Hela Ŋɔŋlɔawo fe asinuŋɔŋlɔgbalẽ siwo le Helagbe me, siwo ŋu woke ɖo, la katã kloe nye esiwo woŋlɔ le fe alafa atɔ̃lia me alo emegbe kura. Le susu sia ta, Biblia ŋuti nunyalawo dea asixɔxɔ Biblia gɔmeɖeɖe xoxotɔ siwo nye Latin Vulgate kple Syriac Peshitta la ŋu ŋutɔ. Ɣemaɣi la, ame aɖewo xɔe se be Siriak-gbe me Biblia la fe gɔmeɖeɖe xoxotɔ aɖee wotsɔ ɖe Peshitta la gɔme. Gake womeke ɖe nuŋlɔɖi aɖeke ŋu nenema o. Ke hã esi wònye be keke fe alafa evelia me kee woɖe Siriak-gbe me Biblia la gɔme ta la, gɔmeɖeɖe ma tɔgbi akpe ɖe mía ŋu míanya ale si tututu Biblia me nuŋlɔɖiwo nɔ le gɔmedzedzea me, eye Biblia ŋuti nunyalawo ade asixɔxɔ eŋu ŋutɔ! Ðe Siriak-gbe me Biblia gɔmeɖeɖe xoxotɔ aɖe li vavã? Ðe woava ke ɖe eŋu gbe ɖeka?
Ɛ̃, eli eye woke ɖe eŋu hã! Le nyatefe me la, woke ɖe Siriak-gbe me asinuŋɔŋlɔgbalẽ sia fomevi eve ŋu. Gbãtɔa ye nye asinuŋɔŋlɔgbalẽ si woŋlɔ le fe alafa atɔ̃lia me. Enɔ Siriak-gbe me asinuŋɔŋlɔgbalẽ gbogbo siwo woxɔ tso Nitrian Desert saɖeagaxɔ si le Egypt, le fe 1842 me va da ɖe British Museum la dome. Wona ŋkɔe be Curetonian Syriac, le esi wònye be British Museum la dzikpɔla fe kpeɖeŋutɔ, William Cureton, ye ke ɖe eŋu hetae ɖe agbalẽ me ta. Ðoɖo si nu woɖo Nyanyuigbalẽ eneawo ɖo le agbalẽ vevi sia mee nye Mateo, Marko, Yohanes kple Luka.
Asinuŋɔŋlɔgbalẽ evelia si kpɔtɔ li va se ɖe egbea, si ŋu woke ɖo ye nye Sinaitic Syriac. Venɔvi eve siwo ŋu míefo nu tsoe le nyati sia fe gɔmedzedze la fe mɔzɔzɔa mee woke ɖe eŋu le. Togbɔ be Agnes mexɔ yunivɛsitiɖaseɖigbalẽ o hã la, esrɔ̃ dutagbe enyi, eye wo dometɔ ɖekae nye Siriak-gbe. Le fe 1892 me la, Agnes ke ɖe nu xɔasi aɖe ŋu le St. Catherine saɖeagaxɔ si le Egypt la me.
Eke ɖe Siriak-gbe me asinuŋɔŋlɔgbalẽ aɖe ŋu le nudzraɖofexɔ sue aɖe si me do viviti la me le afi ma. Le eya ŋutɔ fe nya nu la, “agbalẽa do xoxo, elabena ʋuʋudedi lée, eye efe axawo katã kloe lé ɖe wo nɔewo ŋu le esi womegaʋui kpɔ o” hena fe alafa geɖe ta. Enye asinuŋɔŋlɔ si le palimpsɛt* dzi, elabena enye agbalẽ si fe nuŋɔŋlɔ gbãtɔa wotutu ɖa eye wogbugbɔ ŋlɔ nyɔnu kɔkɔewo fe ŋutinya ɖe edzi le Siriak-gbe me. Ke hã Agnes te ŋu kpɔ nuŋɔŋlɔ gbãtɔ si wotutu ɖa hafi gbugbɔŋlɔ evelia la dzesii eye wòkpɔe be woŋlɔ ɖe axaawo tame be ‘Mateo fe agbalẽ,’ ‘Marko fe agbalẽ,’ kple ‘Luka fe agbalẽ.’ Sigbeɖe, Nyanyuigbalẽ eneawo fe nuŋlɔɖi bliboa fe Siriak-gbe me blemasinuŋɔŋlɔgbalẽa ye nye ema ŋu wòke ɖo! Agbalẽnyalawo xɔe se fifia be fe alafa enelia fe nuwuwue woŋlɔ blemasinuŋɔŋlɔgbalẽ sia.
Agbalẽnyalawo bua Sinaitic Syriac la be enye Biblia fe asinuŋɔŋlɔgbalẽ vevitɔ siwo ŋu woke ɖo la dometɔ ɖeka, abe Helagbe me asinuŋɔŋlɔgbalẽ siwo nye Codex Sinaiticus kple Codex Vaticanus ene. Ame geɖe xɔe se fifia be Siriak-gbe me Nyanyuigbalẽ xoxotɔ, si nye asinuŋɔŋlɔgbalẽ si woŋlɔ le fe alafa evelia fe nuwuwu alo etɔ̃lia fe gɔmedzedze la dzie wokpɔ ŋlɔ Curetonian kple Sinaitic asinuŋɔŋlɔgbalẽawo.
Ðe asinuŋɔŋlɔgbalẽ siawo ate ŋu aɖe vi na Biblia nusrɔ̃viwo egbea? Aɖe vi na wo godoo! Le kpɔɖeŋu me, bu nya si amewo gblɔna be enye Marko fe Nyanyuigbalẽa fe nyatafonya legbeetɔ, si va ɖe Marko 16:8 yome le Biblia aɖewo me la ŋu kpɔ. Nya sia dze le agbalẽ si nye Greek Codex Alexandrinus si woŋlɔ le fe alafa atɔ̃lia me, Latin Vulgate la, kple bubuwo me. Ke hã fe alafa enelia me asinuŋɔŋlɔgbalẽ vevitɔ eve siwo nye Codex Sinaiticus kple Codex Vaticanus la siaa fe nuŋlɔɖiawo wu enu ɖe Marko 16:8 dzi. Eye nyatafonya legbeetɔ mele Sinaitic Syriac asinuŋɔŋlɔgbalẽa hã me o; esia ganye kpeɖodzi bubu be ɖe wova tsɔ nyatafonya legbeetɔ kpe ɖe ŋɔŋlɔawo me nyawo ŋu eye womenɔ Marko fe Nyanyuigbalẽa me le gɔmedzedzea me o.
Gabu kpɔɖeŋu bubu hã ŋu kpɔ. Le fe alafa 19 lia me la, Mawuɖekaetɔ̃dzixɔselawo fe susu totro aɖe dze le 1 Yohanes 5:7 le Biblia gɔmeɖeɖewo katã kloe me. Ke hã nya siawo medze le Helagbe me asinuŋɔŋlɔgbalẽ xoxotɔwo me o. Eye medze le Peshitta la hã me o, eya ta esia ɖo kpe edzi be nya si wotsɔ kpe ɖe Biblia me nyawo ŋu, si dze le 1 Yohanes 5:7, la nye aʋatsonufiafia vavã.
Eme kɔ fãa be Yehowa Mawu kpɔ efe Nya Kɔkɔe la ta abe ale si wòdo ŋugbee ene. Egblɔ kakaɖedzinya sia na mí le eme be: “Gbe funa, eye sefofo yrɔna, ke mía Mawu fe nya anɔ anyi tegbee.” (Yesaya 40:8; 1 Petro 1:25) Togbɔ be akpa si Biblia gɔmeɖeɖe si ŋkɔe nye Peshitta wɔ la adze nu tsɛ hã la, ale si wòna woɖe gbedeasi si le Biblia me na amegbetɔfomea la gɔme wòde pɛpɛpɛ la ɖe dzesi ŋutɔ.
^ mm. 15 Helagbe me nya pa·lim’pse·stos gɔmee nye “nu si wogatutu ake.”
Yehowa Mawu wɔ mawudɔla miliɔn geɖe xoxoxo hafi va wɔ amegbetɔwo. (Hiob 38:4, 7) Mawudɔla siawo nye gbɔgbɔmeme siwo si ŋusẽ le, siwo wɔa Mawu fe gbe dzi. Ɣeaɖewoɣi la, Mawu dɔa wo ɖa be woafia mɔ yefe subɔla siwo le anyigba dzi ahakpɔ wo ta. (Psalmo 91:10, 11) Egbea, mawudɔlawo le kpekpem ɖe amewo ŋu be nya nyui si Yesu yomedzelawo le gbefã ɖemee la naɖe vi na wo.—Xlẽ Nyaɖeɖefia 14:6, 7.
Ðe wòle be míado gbe ɖa na mawudɔlawoa? Ao. Subɔsubɔnuwɔnae gbedodoɖa nye, eye Mawu ɖeka koe wòdze be míado gbe ɖa na. (Nyaɖeɖefia 19:10) Esi wònye be Mawu fe subɔlawoe mawudɔlawo nye ta la, womewɔa amewo fe gbe dzi o, ke boŋ Mawu fe gbe dzie wowɔna. Eya ta Mawu ɖeka koe wòle be míado gbe ɖa na to Yesu dzi.—Xlẽ Psalmo 103:20, 21; Mateo 26:53.
Esi Mawu wɔ mawudɔlawo la, ena tiatiawɔwɔ fe ablɔɖe wo abe amegbetɔwo ke ene, si fia be woate ŋu atiae be yewoawɔ nyui alo vɔ̃. Nublanuitɔe la, mawudɔla geɖewo dze aglã ɖe Mawu ŋu. (2 Petro 2:4) Wo dometɔ si dze aglã gbã lae nye Satana; bubuwo hã dze eyome eye wozu gbɔgbɔ vɔ̃wo. Ƒe aɖewoe nye esi va yi la, wonya Satana kple efe gbɔgbɔ vɔ̃wo ɖa le dzifo hetsɔ wo fu gbe ɖe anyigba dzi.—Xlẽ Nyaɖeɖefia 12:7-9.
Ŋutasesẽ kple nu vɔ̃ɖi wɔwɔ siwo le dzidzim ɖe edzi tso fe 1914 me ke la nye dzesi be etefe madidi o, Mawu axɔ ŋusẽ le Satana kple gbɔgbɔ vɔ̃wo siaa si. Ekema Mawu ana anyigba la nazu Paradiso abe ale si wòɖoe le gɔmedzedzea me ene.—Xlẽ Nyaɖeɖefia 12:12; 21:3, 4.
1 2 3 4 5 6 7 8 9 10 11 12 13 14 15 16
^ ***bh axa 96-105 Gbɔgbɔmenuwɔwɔwo—Alesi Wokpɔa Ŋusẽ Ðe Mía Dzii***
Ta Ewo
Gbɔgbɔmenuwɔwɔwo—Alesi Wokpɔa Ŋusẽ Ðe Mía Dzii
Ðe mawudɔlawo kpena ɖe ame ŋua?
Aleke gbɔgbɔ vɔ̃wo gblẽa nu le ame ŋui?
Ðe wòle be míavɔ̃ gbɔgbɔ vɔ̃woa?
NE MÍEDI be míadze si ame aɖe nyuie la, zi geɖe ehiãna be míanya nu tso fome si me wòtso ŋu. Nenema ke Yehowa Mawu nyanya nyuie bia be míanya nu geɖe wu tso efe dɔlawo fe fomea ŋu. Biblia yɔ mawudɔlawo be “Mawu fe viwo.” (Hiob 38:7) Ekema akpa kae wowɔna le Mawu fe tameɖoɖo me vava me? Ðe wowɔ akpa aɖe le amegbetɔfomea fe ŋutinya me kpɔa? Ðe mawudɔlawo kpɔa ŋusẽ ɖe wò agbenɔnɔ dzia? Ne wokpɔa ŋusẽ ɖe edzi la, ke le mɔ kawo nu?
2 Wofo nu tso mawudɔlawo ŋu zi geɖe le Biblia me. Na míadzro nya siwo wogblɔ tso mawudɔlawo ŋu la dometɔ ʋɛ aɖewo me ne míasrɔ̃ nu geɖe tso wo ŋu. Aleke mawudɔlawo wɔ hafi dzɔ? Kolosetɔwo 1:16 gblɔ be: “Wowɔ nuwo katã le [Yesu Kristo] me, nusiwo le dzifowo kple nusiwo le anyigba dzi.” Eyata Yehowa Mawue wɔ gbɔgbɔmenuwɔwɔ siwo nye mawudɔlawo dometɔ ɖesiaɖe to efe Ŋgɔgbevi la dzi. Mawudɔla nenie li? Biblia ɖee fia be wowɔ mawudɔla miliɔn alafa geɖe, eye ŋusẽ le wo katã ŋu.—Psalmo 103:20.
3 Mawu fe Nya Biblia la gblɔ na mí be esi wowɔ anyigba la, ‘Mawu fe viwo katã gli kple dzidzɔ.’ (Hiob 38:4-7) Esia fia be mawudɔlawo nɔ anyi ɣeyiɣi didi aɖe hafi wowɔ amegbetɔwo, hafi wova wɔ anyigba la ŋutɔ gɔ̃ hã. Mawunyakpukpui sia ɖee fia hã be seselelãme le mawudɔlawo si, elabena egblɔ be ‘wo katã wogli kple dzidzɔ.’ De dzesii be ‘Mawu fe viwo katã’ tso aseye ɖekae. Ɣemaɣi mawudɔlawo katã nye fome wɔɖeka si subɔa Yehowa Mawu.
ALESI MAWUDƆLAWO KPENA ÐE MÍA ŊU HEKPƆA MÍA TAE
4 Tso esime gbɔgbɔmenuwɔwɔ wɔnutefewo kpɔe wowɔ ame gbãtɔwo ko la, wova tsɔ ɖe le amefomea si le dzidzim ɖe edzi kple alesi Mawu fe tameɖoɖo le eme vamee la me vevie. (Lododowo 8:30, 31; Petro I, 1:11, 12) Gake esi ɣeyiɣiawo va nɔ yiyim la, mawudɔlawo va kpɔe be amefomea me tɔ akpa gãtɔ megava nɔ wo Wɔla lɔlɔ̃a subɔm o. Ðikeke mele eme o be esia wɔ nublanui na mawudɔla wɔnutefewo. Gake ɣesiaɣi si ame ɖeka pɛ gɔ̃ hã gbugbɔ trɔ ɖe Yehowa ŋu la, ‘mawudɔlawo kpɔa dzidzɔ.’ (Luka 15:10) Esi mawudɔlawo tsɔ ɖe le amesiwo subɔa Mawu fe nyonyo me vevie ta la, mewɔ nuku o be Yehowa zã mawudɔlawo zi geɖe tsɔ do ŋusẽ esubɔla wɔnutefe siwo le anyigba dzi hekpɔ wo tae. (Hebritɔwo 1:7, 14) Bu efe kpɔɖeŋu aɖewo ŋu kpɔ.
5 Mawudɔla eve kpe ɖe ame dzɔdzɔe Lot kple vianyɔnuviwo ŋu wotsi agbe le tsɔtsrɔ̃ si va Sodom kple Gomora dzi la me esi wokplɔ wo do goe le dua me dedie. (Mose I, 19:15, 16) Ƒe alafa geɖewo megbe la, wotsɔ nyagblɔɖila Daniel fu gbe ɖe dzatawo fe do me, gake dzatawo mewɔ nuvevii o, eye wògblɔ be: “Nye Mawu dɔ efe dɔla ɖa wòde ga nu na dzatawo.” (Daniel 6:23) Le fe alafa gbãtɔ M.Ŋ. me la, mawudɔla aɖe ʋu gaxɔ fe agbowo na apostolo Petro wòdo go. (Dɔwɔwɔwo 12:6-11) Azɔ hã mawudɔlawo de dzi fo na Yesu le efe anyigba dzi subɔsubɔdɔa fe gɔmedzedze. (Marko 1:13) Eye do ŋgɔ teti hafi Yesu naku la, mawudɔla aɖe ɖi va Yesu gbɔ eye ‘wòva do ŋusẽe.’ (Luka 22:43) Aleke gbegbee ema anya fa akɔ na Yesu enye si le efe agbe me ɣeyiɣi vevi mawo me!
6 Egbea mawudɔlawo megaɖea wo ɖokui fiana Mawu fe amewo le anyigba dzi wokpɔna o. Togbɔ be míate ŋu akpɔ Mawu fe dɔla sẽŋuawo kple ŋku o hã la, wogakpɔa Mawu fe amewo ta kokoko, vevietɔ tso nusianu si ate ŋu anye afɔku na wo le mawusubɔsubɔ me la me. Biblia gblɔ be: “Yehowa fe dɔla fua asaɖa anyi ɖe amesiwo vɔ̃nɛ la ŋu, eye wòhea wo doa goe.” (Psalmo 34:8) Nukatae wòle be nya mawo nanye akɔfafa gã aɖe na mí? Elabena gbɔgbɔmenuwɔwɔ vɔ̃ɖiwo hã li siwo di be yewoagblẽ nu le mía ŋu! Amekawoe wonye? Aleke wowɔ va dzɔ? Aleke wodina be yewoagblẽ nu le mía ŋui? Be míakpɔ ŋuɖoɖoawo la, na míatrɔ susu ɖe nane si dzɔ le amegbetɔ wɔwɔ vɔ megbe teti ŋu kpuie.
GBƆGBƆMENUWƆWƆ SIWO NYE MÍAƑE FUTƆWO
7 Míesrɔ̃e le agbalẽ sia fe Ta 3 lia me be dzodzro vɔ̃ nyɔ ɖe mawudɔlawo dometɔ ɖeka me be yeaɖu amewo dzi eye esia na wòva tsi tre ɖe Mawu ŋu. Emegbe wova tsɔ ŋkɔ na mawudɔla sia be Satana Abosam. (Nyaɖeɖefia 12:9) Le fe 1,600 megbe tso esime Satana ble Xawa la, ekpɔ dzidzedze le amewo katã kloe tɔtrɔ ɖa tso Mawu ŋu me, negbe ame ʋɛ aɖewo koe kpɔtɔ lé nutefewɔwɔ me ɖe asi, abe Abel, Henox, kple Noa ene.—Hebritɔwo 11:4, 5, 7.
8 Mawudɔla bubu aɖewo hã dze aglã ɖe Yehowa ŋu le Noa fe ŋkekea me. Wogblẽ Mawu fe fome si le dzifo si me wonɔ la ɖi, ɖi va anyigba dzi, hedo amegbetɔ ŋutilã. Nukata? Mose I, 6:2 gblɔ na mí be: “Mawuviwo kpɔ bena, amegbetɔviwo fe nyɔnuwo dze tugbe ŋutɔ, eye woɖe wo dometɔ, siwo katã dze wo ŋu.” Gake Yehowa Mawu meɖe mɔ mawudɔla siawo fe nuwɔna kple emetsonu si nɔ nu gblẽm le amefomea ŋu la yi edzi ɖaa o. Ena xexeame katã fe tsiɖɔɖɔ aɖe va kplɔ ame vɔ̃ɖi mawo katã dzoe eye wòkpɔtɔ esubɔla wɔnutefewo ɖeɖe. (Mose I, 7:17, 23) Esia na wòva hiã be mawudɔla dzeaglãwo, alo gbɔgbɔ vɔ̃wo, nagblẽ wofe amegbetɔ ŋutilã ɖi atrɔ ayi dzifo abe gbɔgbɔmemewo ene. Wova wɔ ɖeka kple Abosam, amesi va zu “gbɔgbɔ vɔ̃wo fe fia.”—Mateo 9:34.
9 Womegaxɔ mawudɔla tosẽla mawo ɖe mawudɔla dzɔdzɔewo fe ha me esi wotrɔ yi dzifo o, ke boŋ wonyã wo abe wofe dziɖula, Satana, ke ene. (Petro II, 2:4) Togbɔ be fifia womagate ŋu ado amegbetɔ ŋutilã o hã la, wogale ŋusẽ gbegblẽ kpɔm ɖe amewo dzi kokoko. Le nyatefe me la, Satana kple gbɔgbɔ vɔ̃ siawoe le ‘xexeame katã blem.’ (Nyaɖeɖefia 12:9; Yohanes I, 5:19) Le mɔ ka nu? Gbɔgbɔ vɔ̃wo zãa mɔnu aɖewo koŋ tsɔ blea amewoe. (Korintotɔwo II, 2:11) Na míadzro wofe mɔnu aɖewo me akpɔ.
ALESI GBƆGBƆ VƆ̃WO BLEA AMEWOE
10 Gbɔgbɔ vɔ̃wo zãa gbɔgbɔyɔyɔ tsɔ blea amee. Gbɔgbɔyɔyɔ nye kadodo kple gbɔgbɔ vɔ̃wo tẽ alo to amegbetɔ si nye gbɔgbɔyɔla dzi. Biblia tsi tre ɖe gbɔgbɔyɔyɔ ŋu eye wòxlɔ̃ nu mí be míate mía ɖokui ɖa tso nuwɔna ɖesiaɖe si do fome kplii gbɔ. (Galatiatɔwo 5:19-21) Gbɔgbɔ vɔ̃wo zãa gbɔgbɔyɔyɔ tsɔ ɖoa mɔ̃e abe alesi lãɖelawo hã ɖoa mɔ̃ na lãwoe ene. Lãɖelawo zãa nu hamehame tsɔ ɖoa mɔ̃e be woatsɔ aɖe lã fomevi vovovowo. Nenema ke gbɔgbɔ vɔ̃wo zãa gbɔgbɔyɔyɔ fomevi vovovowo tsɔ hea amefomevi vovovowo vaa wofe ŋusẽkpɔɖeamedzi te.
11 Mɔnu siwo gbɔgbɔ vɔ̃wo zãna dometɔ ɖekae nye afakaka. Nukae nye afakaka? Enye agbagbadzedze be woanya etsɔme alo anya nane si le ɣaɣla. Afakaka fomevi aɖewoe nye ɣletivimefakaka, gumaga zazã atsɔ aka nui, ahuhɔ̃emefakaka, asifomefakaka, kple drɔ̃ewo gɔmeɖeɖe. Togbɔ be ame geɖe bua afakaka be enye nuwɔna dzro aɖe si ŋu naneke megblẽ le o hã la, Biblia na míenya be gbɔgbɔ vɔ̃wo fe ŋusẽkpɔɖeamedzi tee afakalawo le. Le kpɔɖeŋu me, Dɔwɔwɔwo 16:16-18 gblɔ be “afakakagbɔgbɔ” nɔ nyɔnuvi aɖe me si na wòte ŋu ‘kaa nu na amewo.’ Gake esi wonyã gbɔgbɔ vɔ̃a do goe le eme la, megate ŋu kaa nu o.
12 Mɔ bubu si dzi gbɔgbɔ vɔ̃wo tona blea amewoe nye be wonana wova biaa nu ta sena le ame kukuwo gbɔ. Zi geɖe woblea amesiwo le wofe ame vevi aɖe si ku fam ale be nukpɔsusu masɔmasɔwo va sua wo si ku ɖe amesi ku ŋu. Gbɔgbɔyɔla aɖe ate ŋu ana nyatakaka tɔxɛ aɖewo alo afo nu eye efe gbe aɖi amesi ku la tɔ. Esia na ame geɖe va xɔe se be kukuawo gale agbe ŋutɔŋutɔ eye be kadodo kpli wo ate ŋu akpe ɖe agbagbeawo ŋu woakpɔ gbɔdzɔe. Gake “akɔfafa” ɖesiaɖe si esia ahe vɛ la nye alakpa eye wòganye nusi me afɔku le hã. Nukata? Elabena gbɔgbɔ vɔ̃wo ate ŋu afo nu wòaɖi amesi ku la fe gbe eye woana nyatakaka aɖewo gbɔgbɔyɔla la ku ɖe amesi ku ŋu. (Samuel I, 28:3-19) Gake abe alesi míesrɔ̃e le Ta 6 lia me ene la, kukuawo megali o. (Psalmo 115:17) Le esia ta ‘amesiame si bia nu ta se le ŋɔliyɔla gbɔ’ la ge ɖe gbɔgbɔ vɔ̃wo fe mɔ̃ me eye wòle nusi tsi tre ɖe Mawu fe lɔlɔ̃nu ŋu wɔm. (Mose V, 18:10, 11; Yesaya 8:19) Eyata kpɔ nyuie be nàfo asa na mɔ̃ vɔ̃ɖi sia si zãm gbɔgbɔ vɔ̃wo le.
13 Menye ɖe gbɔgbɔ vɔ̃wo blea amewo ko o, ke wodoa vɔvɔ̃ na amewo hã. Egbea Satana kple efe gbɔgbɔ vɔ̃wo nyae be “vovoɣi vi aɖe” koe gali na yewo hafi woaxɔ ŋusẽ le yewo si, eyata fifia wogale nu vɔ̃ɖiwo wɔm ɖe edzi wu. (Nyaɖeɖefia 12:12, 17) Ke hã, ame akpe geɖe siwo vɔ̃na na gbɔgbɔ vɔ̃wo gbesiagbe tsã la vo tso vɔvɔ̃ ma me. To mɔ ka nu? Nukae ame ate ŋu awɔ ne efo eɖokui ɖe gbɔgbɔyɔyɔ me va yi?
ALESI MÍATSI TRE ÐE GBƆGBƆ VƆ̃WO ŊUI
14 Biblia gblɔ alesi míawɔ atsi tre ɖe gbɔgbɔ vɔ̃wo ŋu kple alesi míawɔ ado le wofe ŋusẽkpɔɖeamedzi te la na mí. Bu fe alafa gbãtɔ me Kristotɔ siwo nɔ du si nye Efeso me fe kpɔɖeŋu ŋu kpɔ. Wo dometɔ aɖewo fo wo ɖokui ɖe gbɔgbɔyɔyɔ me hafi va zu Kristotɔwo. Esi wotso nya me be yewoadzudzɔ gbɔgbɔyɔnuwo wɔwɔ la, nukae wowɔ? Biblia gblɔ be: “Ame geɖe, siwo ka afa la, [tsɔ] wofe agbalẽwo va fo fu, eye wotɔ dzo wo le wo katã fe ŋku me.” (Dɔwɔwɔwo 19:19) Kristotɔ yeye mawo siwo tɔ dzo wofe akunyawɔgbalẽwo ɖo kpɔɖeŋu nyui aɖe ɖi na amesiwo di be yewoatsi tre ɖe gbɔgbɔ vɔ̃wo ŋu egbea. Ehiã be amesiwo di be yewoasubɔ Yehowa naɖe asi le nusianu si ku ɖe gbɔgbɔyɔyɔ ŋu keŋkeŋ. Nusiawo dometɔ aɖewoe nye agbalẽwo, magazinewo, videowo, fotowo, kple hafofo siwo dea gbɔgbɔyɔnuwɔnawo fe dzi fo alo nana wòdzena abe modzakaɖenu aɖe ene. Nusiwo ŋu wòle be woaɖe asi le dometɔ aɖewo hãe nye bokɛwo alo nu bubu siwo wodona ɖe ŋuti be woatsɔ akpɔ ame ɖokui ta tso dzɔgbevɔ̃e me.—Korintotɔwo I, 10:21.
15 Esi Kristotɔ siwo nɔ Efeso tsrɔ̃ wofe akunyawɔgbalẽwo vɔ megbe la, apostolo Paulo ŋlɔ ɖo ɖe wo le fe aɖewo megbe be: ‘Mía kple vɔ̃ɖinyenye fe gbɔgbɔwo ye le kame tem.’ (Efesotɔwo 6:12) Gbɔgbɔ vɔ̃wo mena ta o. Wogakpɔtɔ nɔ didim be yewoakpɔ ŋusẽ ɖe wo dzi kokoko. Eyata nukae gahiã be Kristotɔ mawo nawɔ? Paulo gblɔ na wo be: “Hekpe ɖe nusiawo katã ŋuti la milé xɔse fe akpoxɔnu, si miate ŋu atsɔ atsi vɔ̃ɖitɔ [Satana] fe atsurɔ bibiawo la me ɖe asi.” (Efesotɔwo 6:16) Ne míafe xɔse fe akpoxɔnu la sesẽ la, ekema míafe tsitretsitsi ɖe gbɔgbɔ vɔ̃wo ŋu hã me asẽ.—Mateo 17:20.
16 Ekema aleke míawɔ ana míafe xɔse nasẽ ŋui? To Biblia sɔsrɔ̃ dzi. Alesi gbegbe gli aɖe asesẽe la nɔa te ɖe efe gɔmeɖoanyi fe sesẽme dzi zi geɖee. Nenema ke xɔse sẽŋu si anɔ mía si la anɔ te ɖe nusi dzi wotui ɖo koŋ, si nye Mawu fe Nya, Biblia, fe sidzedze vavãtɔ si asu mía si dzi. Ne míexlẽa Biblia hesrɔ̃a emenyawo gbesiagbe la, míafe xɔse asẽ ŋu. Abe gli sesẽ aɖe ene la, xɔse si sẽ ŋu goŋgoŋ akpɔ mía ta tso gbɔgbɔ vɔ̃wo fe ŋusẽkpɔɖeamedzi me.—Yohanes I, 5:5.
17 Afɔ bubu kawoe wògahiã be Kristotɔ siwo nɔ Efeso naɖe? Wogahiã ametakpɔkpɔ le mɔ bubu aɖe nu le esi du si me wonɔ la yɔ fũ kple gbɔgbɔyɔyɔnuwɔnawo ta. Eyata Paulo gblɔ na wo be: “Mitsɔ gbedodoɖa kple kukuɖeɖewo katã do gbe ɖa le ɣeawokatãɣi me le gbɔgbɔ me.” (Efesotɔwo 6:18) Esi wònye xexe si me yɔ fũ kple gbɔgbɔyɔyɔnuwɔnawo mee míawo hã míele ta la, ehiã vevie ŋutɔ be míayi edzi atso dzi blibo me anɔ gbe dom ɖa na Yehowa be wòakpɔ mía ta le tsitretsitsi ɖe gbɔgbɔ vɔ̃wo ŋu me. Ẽ, ehiã be míayɔ Yehowa fe ŋkɔ le míafe gbedodoɖawo me. (Lododowo 18:10) Eye ele be míayi edzi anɔ gbe dom ɖa na Mawu be ‘wòaɖe mí tso vɔ̃ɖitɔ la si me,’ si nye tso Satana Abosam si me. (Mateo 6:13) Yehowa aɖo gbedodoɖa mawo siwo tso dzi me la ŋu.—Psalmo 145:19.
18 Gbɔgbɔ vɔ̃wo nye ŋutasẽlawo, gake mele be míavɔ̃ wo o nenye be míetsi tre ɖe Abosam ŋu eye míete ɖe Mawu ŋu to Efe lɔlɔ̃nu wɔwɔ dzi. (Yakobo 4:7, 8) Ŋusẽ si le gbɔgbɔ vɔ̃wo si la se ɖe afi aɖe ko. Wohe to na wo le Noa fe ŋkekea me, eye wofe toheʋɔnu mamlɛa le ŋgɔ gbɔna. (Yuda 6) Ðo ŋku edzi hã be Yehowa fe dɔla sesẽwo li le mía ta kpɔm. (Fiawo II, 6:15-17) Enye mawudɔla siawo fe didi vevie be míakpɔ dzidzedze le tsitretsitsi ɖe gbɔgbɔ vɔ̃wo ŋu me. Ne míagblɔe la, mawudɔla dzɔdzɔewo le dzi dem fo na mí be míagana ta o. Eyata mina míayi edzi anɔ Yehowa kple efe dɔla wɔnutefewo fe fomea fe akpa dzi. Neva eme be míatsri gbɔgbɔyɔyɔnuwɔna fomevi ɖesiaɖe eye míayi edzi awɔ ɖe nuxlɔ̃ame siwo le Mawu fe Nya la me dzi ɣesiaɣi. (Petro I, 5:6, 7; Petro II, 2:9) Ekema kakaɖedzi asu mía si be míaɖu dzi le míafe tsitretsitsi ɖe gbɔgbɔ vɔ̃wo ŋu me.
19 Gake nukatae Mawu ɖe mɔ gbɔgbɔ vɔ̃wo li eye ŋutasẽnuwɔnawo kpɔtɔ le edzi yim si na amewo le fu kpem alea gbegbe? Míakpɔ biabia sia fe ŋuɖoɖo le ta si kplɔ esia ɖo me.
[Etenuŋɔŋlɔ]
Nyaɖeɖefia 5:11 gblɔ tso mawudɔla dzɔdzɔewo ŋu be: “Wofe xexlẽme nu anɔ akpe ewo tefe akpe ewo.” Eyata Biblia ɖee fia be wowɔ mawudɔla miliɔn alafa geɖe.
NUSI BIBLIA FIA
▪ Mawudɔla wɔnutefewo kpena ɖe amesiwo subɔa Yehowa ŋu.—Hebritɔwo 1:7, 14.
▪ Satana kple efe gbɔgbɔ vɔ̃wo yi edzi le amewo blem eye wole amewo trɔm ɖa tso Mawu ŋu.—Nyaɖeɖefia 12:9.
▪ Ne èyi edzi wɔ Mawu fe lɔlɔ̃nu hetsi tre ɖe Satana Abosam ŋu la, asi le gbɔwò.—Yakobo 4:7, 8.
[Biabiawo]
1. Nukata wòle be míadi be míasrɔ̃ nu tso mawudɔlawo ŋu?
2. Aleke mawudɔlawo wɔ hafi va dzɔ, eye wo ame nenie li?
3. Nya kae Hiob 38:4-7 gblɔ na mí tso mawudɔlawo ŋu?
4. Aleke Biblia ɖee fiae be mawudɔla wɔnutefewo tsɔ ɖe le amegbetɔwo fe nuwɔnawo me?
5. Kpɔɖeŋu kawoe le Biblia me siwo fia alesi mawudɔlawo kpena ɖe ame ŋui?
6. (a) Aleke mawudɔlawo kpɔa Mawu fe amewo ta egbeae? (b) Biabia kawo mee míadzro azɔ?
7. Aleke gbegbee Satana kpɔ dzidzedze le amewo tɔtrɔ ɖa tso Mawu ŋu mee?
8. (a) Aleke wòdzɔe be mawudɔla aɖewo va zu gbɔgbɔ vɔ̃wo? (b) Nukae wòva hiã be gbɔgbɔ vɔ̃wo nawɔ hafi ate ŋu atsi agbe le Noa fe ŋkekea me Tsiɖɔɖɔa me?
9. (a) Nukae dzɔ ɖe gbɔgbɔ vɔ̃awo dzi esi wotrɔ yi dzifo? (b) Nuka mee míadzro ku ɖe gbɔgbɔ vɔ̃wo ŋu?
10. Nukae nye gbɔgbɔyɔyɔ?
11. Nukae nye afakaka, eye nukata wòle be míatsrii?
12. Nukatae agbagbadzedze be míafo nu kple ame kukuwo nye nusi me afɔku le?
13. Nukae ame geɖe siwo vɔ̃na na gbɔgbɔ vɔ̃wo tsã la te ŋu wɔ?
14. Abe alesi fe alafa gbãtɔ me Kristotɔ siwo nɔ Efeso wɔ nui ene la, aleke míawɔ avo tso gbɔgbɔ vɔ̃wo si me?
15. Nukae wòle be míawɔ hafi míate ŋu atsi tre ɖe gbɔgbɔ vɔ̃wo ŋu?
16. Aleke míawɔ ana míafe xɔse nasẽ ŋu?
17. Nukawo wɔwɔe hiã be míatsi tre ɖe gbɔgbɔ vɔ̃wo ŋu?
18, 19. (a) Nukatae kakaɖedzi ate ŋu anɔ mía si be míaɖu dzi le tsitretsitsi ɖe gbɔgbɔ vɔ̃wo ŋu me? (b) Biabia ka ŋue míaɖo le ta si kplɔ esia ɖo me?
[Aɖaka/Nɔnɔmetata siwo le axa 102]
ALESI NÀWƆ ATSI TRE ÐE GBƆGBƆ VƆ̃WO ŊUI
▪ Gblẽ gbɔgbɔyɔnuwo dome
▪ Srɔ̃ Biblia la
▪ Do gbe ɖa na Mawu
[Nɔnɔmetata si le axa 99]
“Nye Mawu dɔ efe dɔla ɖa wòde ga nu na dzatawo.”—Daniel 6:23
[Nɔnɔmetata si le axa 101]
Gbɔgbɔ vɔ̃wo toa mɔ vovovowo dzi blea amewo


c: text/html

text:
Nu Kae Ana Dzidzɔ Nanɔ Ƒomea Me?
Ðe nàgblɔ be . . .
lɔlɔ̃ yea?
ga yea?
nu bubu aɖe yea?
NYA SI BIBLIA GBLƆ
“Dzidzɔtɔwoe nye ame siwo le Mawu fe nya la sem, eye wole edzi wɔm!”—Luka 11:28, Xexe Yeye Gɔmeɖeɖe.
VI KAE ESIA AÐE NA WÒ?
Ana lɔlɔ̃ vavã nanɔ fomea me.
Miade bubu deto mia nɔewo ŋu.
Miaka ɖe mia nɔewo dzi bliboe.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu eve ta:
Mawue ɖo fomegbenɔnɔ anyi. Biblia gblɔ be Yehowa Mawu gbɔe “wòtso be ŋkɔ le fome sia fome si.” (Efesotɔwo 3:14, 15) Esia fia be Yehowae ɖo fomegbenɔnɔ anyi. Nu ka tae nya sia le vevie?
Bu eŋu kpɔ: Ne èle nuɖuɖu vivi aɖe ɖum eye nèdi be yeanya nu vovovo siwo wotsɔ ɖae la, ame kae nàbia? Nyuitɔae nye be nàbia ame si ɖa nua.
Nenema kee ne míedi be míanya nu siwo ana dzidzɔ nanɔ fomea me la, anyo be míatrɔ ɖe Yehowa ŋu, elabena eyae ɖo fomegbenɔnɔ anyi.
—1 Mose 2:18-24.
Mawu tsɔ ɖe le eme na wò. Nunya le eme be fomea me tɔ ɖe sia ɖe nawɔ ɖe aɖaŋu nyui siwo Yehowa ɖo le efe Nya Biblia me la dzi. Nu ka tae? ‘Elabena etsɔa ɖe le eme na mí.’ (1 Petro 5:6, 7) Yehowa di be nàkpɔ dzidzɔ, eye efe aɖaŋuɖoɖowo dzi wɔwɔ aɖe vi na wò ɣesiaɣi.
—Lododowo 3:5, 6; Yesaya 48:17, 18.
BU NYA SIA ŊU KPƆ
Aleke nàwɔ anye srɔ̃ŋutsu nyui, srɔ̃nyɔnu nyui, alo dzila nyui?
Biblia ɖo nya sia ŋu le EFESOTƆWO 5:1, 2 kple KOLOSETƆWO 3:18-21.

robotstxt: allowed

filter: keep


text:
MEGBENYAWO
Nukae Nye Sheol Kple Hades?
LE GBE gbãtɔ siwo me woŋlɔ Biblia ɖo me la, Hebrigbe me nya sheʼohl′ kple Helagbe me nya hai′des dze zi 70 kple edzivɔ. Nya eveawo katã ku ɖe ku ŋu. Biblia gɔmeɖela aɖewo ɖe nya siawo gɔme be “yɔdo,” “dzomavɔ,” alo “do.” Gake le gbegbɔgblɔ geɖe me la, nya aɖeke meli si woazã atsɔ afia gɔmesese si koŋ le Hebri kple Hela gbe me nya siawo ŋu o. Eyata New World Translation (Traduction du monde nouveau) zã nya siwo nye “Sheol” kple “Hades.” Nukae nya siawo fia ŋutɔŋutɔ? Na míakpɔ alesi wozã woe le Biblia fe tefe vovovowo ɖa.
Nyagblɔla 9:10 gblɔ be: “Nuwɔwɔ alo tamebubu, sidzedze alo nunya mele tsiẽfe [Sheol], afisi yi ge nala o.” Ðe nya sia fia be Sheol nye tefe aɖe koŋ, alo yɔdo aɖe koŋ si me ɖewohĩ míeɖi míafe ame vevi aɖe ɖoa? Ao. Ne Biblia le nu fom tso ameɖife, alo yɔdo aɖe koŋ ŋu la, ezãa Hebri kple Hela gbe me nya bubuwo, ke menye sheʼohl′ kple hai′des o. (Mose I, 23:7-9; Mateo 28:1) Nenema kee Biblia mezãna nya “Sheol” na yɔdo si me woɖi ame gbogbo aɖewo ɖo ɖekae o.—Mose I, 49:30, 31.
Ekema tefe ka fomevie “Sheol” nye? Mawu fe Nya la ɖee fia be “Sheol,” alo “Hades” nye nane si lolo kura gɔ̃ hã wu yɔdo aɖe si me woɖi ame geɖe ɖo ɖekae. Le kpɔɖeŋu me, Yesaya 5:14 gblɔ be tsiẽfe alo Sheol “ke efe ve me, eye wòke efe nu baa.” Togbɔ be Sheol mi ame kuku manyaxlẽ aɖewo xoxo hã la, ewɔ abe egale ame geɖe wu dim be yeami ɣesiaɣi ene. (Lododowo 30:15, 16) “Tsiẽfe [Sheol]…maɖi fo akpɔ o;” mele abe ameɖibɔ ɖeka aɖe, si me woate ŋu aɖi ame xexlẽme aɖe ko ɖo, la ene o. (Lododowo 27:20) Sheol meyɔna gbeɖe o. Seɖofe meli nɛ o. Eyata menye tefe aɖe si le afi aɖe koŋ ye Sheol, alo Hades nye o. Ke boŋ enye amefomea me tɔ siwo katã ku la fe yɔdo, si nye kpɔɖeŋu na tefe si ame akpa gãtɔ siwo ku la le alɔ̃ dɔm le le ku me.
Nusi Biblia fia tso tsitretsitsi ŋu la kpe ɖe mía ŋu míegase nusi “Sheol” kple “Hades” fia gɔme nyuie wu. Mawu fe Nya la gblɔ be amesiwo ku eye wole Sheol kple Hades la nye amesiwo woafɔ ɖe tsitre.* (Hiob 14:13; Dɔwɔwɔwo 2:31; Nyaɖeɖefia 20:13) Mawu fe Nya la fia hã be menye amesiwo subɔ Yehowa ɖeɖekoe le Sheol, alo Hades o, ke ame gbogbo aɖe siwo mesubɔe o hã le afima. (Mose I, 37:35; Psalmo 55:16) Eyata Biblia fia nu be “tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15.
* Gake womegblɔ tso ame kuku siwo womafɔ ɖe tsitre o ya ŋu be wole Sheol, alo Hades o, ke boŋ be wole ‘Gehenna.’ (Mateo 5:30; 10:28; 23:33) Gehenna menye tefe aɖe si le afi aɖe koŋ o, abe Sheol kple Hades ke ene.
← Kpɔ ta


text:
Àdi Be Yeanya Nyatefe Laa?
NYATEƑE ku ɖe nu ka ŋu? Ku ɖe biabia vevitɔ siwo le amegbetɔwo si la ŋu. Ðewohĩ èbia ɖokuiwò kpɔ be:
- Ðe Mawu tsɔa ɖe le eme na mí vavãa?
- Aʋawɔwɔ kple fukpekpe nu ava yi gbe aɖe gbea?
- Nu kae dzɔna ɖe ame siwo ku la dzi?
- Ðe mɔkpɔkpɔ aɖe gali na kukuawoa?
- Aleke wòle be mado gbe ɖa hafi Mawu nasee?
- Aleke mawɔ akpɔ dzidzɔ le agbe me?
Afi kae nèsusu be yeate ŋu akpɔ biabia siawo fe ŋuɖoɖowo le? Ne èyi agbalẽdzraɖofewo alo agbalẽdzrafewo la, àke ɖe agbalẽ gbogbo aɖewo, siwo me wobe ŋuɖoɖoawo le la ŋu. Gake zi geɖe la, àkpɔe be ŋuɖoɖoawo tsi tsitre ɖe wo nɔewo ŋu. Ate ŋu adze abe ɖe susu le ŋuɖoɖoawo dometɔ aɖewo me fifia ene, gake le ɣeyiɣi aɖe megbe la, ŋuɖoɖoawo megawɔa dɔ o, alo wotrɔna kura.
Gake agbalẽ aɖe li, si fe ŋuɖoɖowo ŋu kakaɖedzi le. Enye nyatefegbalẽ. Yesu Kristo do gbe ɖa na Mawu gblɔ be: “Wò nya la nye nyatefe.” (Yohanes 17:17) Nya mae míeyɔna egbea be Biblia Kɔkɔe la. Ne èʋu axa siwo kplɔe ɖo la, àkpɔ ale si Biblia ɖo biabia siwo le etame ŋui eme kɔ, eye wònye nyatefea ŋutɔŋutɔ.
Ðe Mawu Tsɔa Ðe Le Eme Na Mí Vavãa?
NU SI TA AMEWO BIAA NYA SIA: Egbea, xexea me yɔ fũu kple ŋutasesẽ kpakple nu madzɔmadzɔ wɔwɔ. Subɔsubɔha geɖe fiaa nu be Mawu ŋutɔe di be míanɔ fu siawo kpem.
NU SI BIBLIA LA FIA: Menye Mawue nana nu vɔ̃ɖiwo dzɔna gbeɖe o. Hiob 34:10 gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.” Mawu ɖo tame nyui aɖe ɖe amegbetɔwo ŋu. Esia tae Yesu fia mí be míado gbe ɖa be: “Mía Fofo si le dzifowo, wò…fiaɖufe nava. Wò lɔlɔ̃nu nava eme le dzifo, kple anyigba dzi hã.” (Mateo 6:9, 10) Mawu tsɔ ɖe le eme na mí ale gbegbe be, ewɔ afɔɖeɖe ɖe sia ɖe be yeana yefe tameɖoɖo la nava eme.—Yohanes 3:16.
Kpɔ 1 Mose 1:26-28; Yakobo 1:13; kple 1 Petro 5:6, 7 hã.
Aʋawɔwɔ Kple Fukpekpe Nu Ava Yi Gbe Aɖe Gbea?
NU SI TA AMEWO BIAA NYA SIA: Aʋawɔwɔ yi edzi le ame gbogbo aɖewo fe agbe ɖem ɖa. Amegbetɔ fe fukpekpe ɖea fu na mí katã.
NU SI BIBLIA LA FIA: Mawu gblɔe ɖi be, ɣeyiɣi aɖe ava esime yeana ŋutifafa nanɔ anyigba la katã dzi. Le efe Fiaɖufe, si nye dzifodziɖuɖu, te la, amewo ‘magasrɔ̃ aʋawɔwɔ azɔ o.’ Ke boŋ “woatsɔ wofe yiwo atu kodziwoe.” (Yesaya 2:4) Mawu aɖe nu madzɔmadzɔ wɔwɔ kple fukpekpe ɖe sia ɖe ɖa. Biblia la do ŋugbe be: “[Mawu atutu] aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã [siwo dometɔ aɖewoe nye nu madzɔmadzɔ wɔwɔ kple fukpekpe siwo li egbea] la nu va yi.”—Nyaɖeɖefia 21:3, 4.
Kpɔ Psalmo 37:10, 11; 46:10; kple Mixa 4:1-4 hã.
Nu Kae Dzɔna Ðe Ame Siwo Ku La Dzi?
NU SI TA AMEWO BIAA NYA SIA: Subɔsubɔha siwo le xexea me la dometɔ akpa gãtɔ fiaa nu be, nane le ame me, si yia edzi nɔa agbe le ku megbe. Wo dometɔ aɖewo gblɔna be kukuawo ate ŋu awɔ nuvevi agbagbeawo, alo be Mawu hea to na ame vɔ̃ɖiwo hewɔa fu wo tegbee le dzo mavɔ aɖe me.
NU SI BIBLIA LA FIA: Ne ame ku ko la, meganɔa afi aɖeke o. Nyagblɔla 9:5 gblɔ be: “Kukuawo menya naneke o.” Esi kukuawo mate ŋu anya nu, ase nu le lã me, alo anya naneke si le dzɔdzɔm o ta la, womate ŋu awɔ nuvevi agbagbeawo o; womate ŋu akpe ɖe wo ŋu hã o.—Psalmo 146:3, 4.
Kpɔ 1 Mose 3:19 kple Nyagblɔla 9:6, 10 hã.
Ðe Mɔkpɔkpɔ Aɖe Gali Na Kukuawoa?
NU SI TA AMEWO BIAA NYA SIA: Míedi be míanɔ agbe, eye míedi be mía kple míafe ame veviwo míase agbe fe vivi. Eya ta esɔ le dzɔdzɔme nu be míedina vevie be míagakpɔ míafe ame vevi siwo ku la ake.
NU SI BIBLIA LA FIA: Woafɔ ame siwo ku la dometɔ akpa gãtɔ ɖe tsitre. Yesu do ŋugbe be, “ame siwo katã le ŋkuɖodziyɔdowo me la,…woado go.” (Yohanes 5:28, 29) Abe ale si Mawu ɖoe le gɔmedzedzea me ene la, mɔnukpɔkpɔ asu ame siwo woafɔ ɖe tsitre la si be woanɔ paradiso me le anyigba dzi. (Luka 23:43) Ŋugbedodo sia si ava eme kpuie la awɔe be toɖolawo anɔ agbe tegbee le lãmesẽ blibo me. Biblia gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.
Kpɔ Hiob 14:14, 15; Luka 7:11-17; kple Dɔwɔwɔwo 24:15 hã.
Aleke Wòle Be Mado Gbe Ða Hafi Mawu Nasee?
NU SI TA AMEWO BIAA NYA SIA: Subɔsubɔha ɖe sia ɖe kloe me tɔwo doa gbe ɖa. Gake ewɔna na ame geɖe be womeɖoa yewofe gbedodoɖawo ŋu o.
NU SI BIBLIA LA FIA: Yesu fia mí be míaganɔ nya ɖeka tɔgbi gblɔm le míafe gbedodoɖawo me o. Egblɔ be: “Ne miele gbe dom ɖa la, miganɔ nya ɖeka mawo ke gbɔgblɔ dzi…o.” (Mateo 6:7) Ne míedi be Mawu nase míafe gbedodoɖawo la, ekema ele be míado gbe ɖa le ale si wòdi nu. Hafi míate ŋu awɔ ema la, ehiã be míasrɔ̃ nu si nye Mawu fe lɔlɔ̃nu, eye míado gbe ɖa wòawɔ ɖeka kple efe lɔlɔ̃nua. Yohanes Ƒe Agbalẽ Gbãtɔ 5:14 ɖe eme be: “Nu sia nu si míabia wòawɔ ɖeka kple [Mawu fe] lɔlɔ̃nu la, aɖo to mí.”
Kpɔ Psalmo 65:3; Yohanes 14:6, 14; kple 1 Yohanes 3:22 hã.
Aleke Mawɔ Akpɔ Dzidzɔ Le Agbe Me?
NU SI TA AMEWO BIAA NYA SIA: Ame geɖe susuna be ga, ŋkɔxɔxɔ, ɖekadzedze alo tugbedzedze ye ana yewoakpɔ dzidzɔ. Eya ta wonɔa nu siawo yome—gake nublanuitɔe la, wofe asi metea ŋu sua dzidzɔ si dim wole la dzi o.
NU SI BIBLIA LA FIA: Yesu na míenya nu si tututu nana wokpɔa dzidzɔ esime wògblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mateo 5:3) Ne míedze agbagba kpɔ nu si hiã mí wu—si nye nyatefe si ku ɖe Mawu kple tame si wòɖo ɖe mía ŋu ŋuti—la gbɔ ko hafi míate ŋu akpɔ dzidzɔ vavãtɔ. Bibliae fia nyatefe ma mí. Nyatefe ma nyanya ate ŋu akpe ɖe mía ŋu míanya nu si le vevie ŋutɔŋutɔ kple nu si mele vevie o. Ne míenɔa te ɖe Biblia me nyatefea dzi hafi wɔa nyametsotsowo, eye míenɔa agbe ɖe enu la, ana míakpɔ dzidzɔ geɖe wu le agbe me.—Luka 11:28.
Kpɔ Lododowo 3:5, 6, 13-18 kple 1 Timoteo 6:9, 10 hã.
Biabiawo dometɔ ade fe ŋuɖoɖo si le Biblia me la me koe míedzro le afi sia. Èdi be yeanya geɖe kpeea? Ne èle ame siwo “nyae be gbɔgbɔmenuwo hiã yewo” dome la, ekema àdii godoo. Ðewohĩ ànɔ nya bubu siawo biam ɖokuiwò, be: ‘Ne Mawu tsɔa ɖe le eme na mí ɖe, ekema nu ka tae wòɖe mɔ ɖe vɔ̃ɖivɔ̃ɖi kple fukpekpe sia gbegbe ŋu va se ɖe fifia? Aleke mawɔ be nye fomea me tɔwo nakpɔ dzidzɔ geɖe wu?’ Biblia ɖo nya siawo kple bubu geɖewo ŋu tsitotsito wòdea dzi gbɔ na ame.
Ke hã, egbea ame geɖe medina be yewoaxlẽ Biblia o. Wobunɛ be enye agbalẽ gã, eye egɔmesese sesẽna. Àdi be woakpe ɖe ye ŋu yeakpɔ nyabiase siwo le ye si la fe ŋuɖoɖowo le Biblia mea? Yehowa Ðasefowo ate ŋu akpe ɖe ŋuwò le mɔ eve aɖewo nu.
Gbãtɔe nye agbalẽ si nye Nuka Tututue Nye Biblia fe Nufiafia? Wotrɔ asi le eŋu be wòakpe ɖe ame siwo mevona o ŋu be woadzro ŋuɖoɖo siwo me kɔ, siwo le Biblia me le agbe me nyabiase vevitɔwo ŋu la me. Mɔ eveliae nye be, woawɔ ɖoɖo be yewoasrɔ̃ Biblia kpli wò femaxee. Yehowa Ðasefo siwo le miafe nutoa me la dometɔ aɖe, si nya Biblia nyuie la, ava gbɔwò le afewò me alo le tefe bubu aɖe si sɔ na wò, eye wòazã ɣeyiɣi ʋɛ aɖe kwasiɖa sia kwasiɖa atsɔ adzro Biblia me kpli wò femaxee. Ðoɖo sia ɖe vi na ame miliɔn geɖewo le xexea me godoo. Wo dometɔ geɖe va fo nya ta be: “Meke ɖe nyatefea ŋu!”
Nu xɔasi bubu aɖeke megali wu esia o. Biblia me nyatefea nyanya nana míevona tso aʋatsodzixɔsewo, subɔsubɔhawo fe nufiafia siwo tɔtɔa ame, kple vɔvɔ̃ manyatelenuwo me. Enana mɔkpɔkpɔ sua mía si, míenyaa nu si tae míele agbe, eye míekpɔa dzidzɔ. Yesu gblɔ be: “Miadze si nyatefe la, eye nyatefe la ana ablɔɖe mi.”—Yohanes 8:32.


text:
Amegbetɔwo Ƒe Nunyae Le Biblia Mea?
Ale si Biblia ɖo eŋui
Nya siwo me nunya le dometɔ geɖe le Biblia alo Ŋɔŋlɔ Kɔkɔeawo me.
Ke hã de dzesi nya si Biblia gblɔ tso eɖokui ŋu: “Ŋɔŋlɔ blibo la tso Mawu fe gbɔgbɔ me.” (2 Timoteo 3:16) Kpeɖodzi geɖe le nya sia ŋu. Wo dometɔ aɖewoe nye esiawo:
Amewo tee kpɔ be yewoake ɖi ale si ŋutinya si le Biblia me la de pɛpɛpɛ, gake wo katã wodo kpo nu.
Ame siwo ŋlɔ Biblia la nye ŋutsu anukwaretɔ siwo ŋlɔ nuwo le nyatefe me. Wofe anukwareɖiɖi na wòdze fãa be wofe nuŋlɔɖiawo nye nyatefenyawo.
Tanya vevi ɖekae le Biblia si. Eyae nye ale si Mawu koe dze aɖu amegbetɔfomea dzi la ta ʋiʋli kple ale si wòato efe Dzifofiaɖufea dzi ana efe tameɖoɖo nava eme.
Togbɔ be woŋlɔ Biblia fe akpe geɖewoe nye esi va yi hã la, susu totro siwo nɔ dzɔdzɔmeŋutinunyalawo si le blema siwo dzi ame geɖewo da asi ɖo la fe ɖeke mele Biblia me o.
Blemanudzɔdzɔ siwo ŋu woku nu me le la ɖo kpe edzi be Biblia me nyagblɔɖiwo va eme pɛpɛpɛ.


text:
Kpekpeɖeŋu Na Srɔ̃tɔwo Kple Dzilawo
“Ðe míate ŋu ato míafe fe gbãtɔ me ado dediea?” “Ke ne míafe dzeɖoɖowo zua nyahehe ɣesiaɣi ɖe, aleke míawɔ aɖu nɔnɔme sia dzi?” “Aleke mawɔ afia nu vinyewo tso gbɔdɔdɔ ŋu?” Nyabiase siwo srɔ̃tɔwo doa goe la ate ŋu asɔ gbɔ taŋtaŋ abe ale si ko aɖaŋu gbogbo siwo aɖaŋuɖola geɖeawo ɖona tso nya siawo ŋui ene.
Eɖanye afi ka tɔe nènye o kple nutefekpɔkpɔ kae su asiwò le agbe me o, àkpɔ aɖaŋuɖoɖo nyuiwo le Biblia me siwo akpe ɖe ŋuwò be wò srɔ̃fe naganyo wu eye nàhe viwòwo nyuie.


text:
Nu Ka Tae Yehowa Ðasefowo Mezãa Atitsoga Le Tadedeagu Me O?
Ame geɖewo bua atitsoga be enye Kristotɔ siwo le xexea me godoo la fe dzesi. Togbɔ be Kristotɔwoe mí Yehowa Ðasefowo míenye hã la, míezãa atitsoga le míafe tadedeagu me o. Nu ka tae?
Nu si tae nye be Biblia ɖee fia be Yesu meku le atitsoga ŋu o, ke boŋ ati tsralaa ŋutie wòku ɖo. Tsɔ kpe ɖe eŋu la, Biblia xlɔ̃ nu Kristotɔwo vevie be woasi “le trɔ̃subɔsubɔ” nu, esia fia hã be womazã atitsoga le wofe tadedeagu me o.
Eɖe dzesi ŋutɔ be Yesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” ( Yohanes 13:


text:
Afɔfiɛ
Afɔfiɛ (alo April) enye ɣleti enelia le fea me. Ɣleti sia le Gregoria ɣletigbãlea me. Ŋkeke 30 ye le ɣleti sia kpakple etɔ̃ bubuwo me.
Ɣleti sia fe ŋkɔ ɖeka tso Aprilis le Latingbe me. Egɔme enye aperire alo ʋuʋum elabena ɣeyiɣi sia me sefofowo tsena le wo de. Helatɔwo hã yɔna ɣeyiɣi sia be ἁvoιEις (ʋuʋum). Esime Romatɔwo tsɔ wofe mawuwo fe ŋkɔwo na ɣletiawo ta la, wobui be woyɔne be Aprilis si tso Helatɔwo fe mawuawo ɖeka Afrodite fe ŋkɔme.
Anglo-Saxontɔwo tsɔ ŋkɔ na ɣleti sia be Oster-monath alo Eostur-monath si nye wofe mawu ɖeka Eostre alo Ostara fe ŋkɔ. Ŋkɔ sia me Easter tso.


text:
SƆHƐWO BIANA BE
Nu Kawoe Wòle Be Manya Tso Amamaɖenuwo Ðoɖo Ða To Asitelefon Dzi Ŋu?
Nu kae nye amamaɖenuwo ɖoɖo ɖa to asitelefon dzi?
Elɔ foto siwo wole amama ɖe, gbɔdɔnyawo alo videowo ɖoɖo ɖe ame to asitelefon dzi ɖe eme. Ŋutsu aɖe gblɔ be: “Enye nu si bɔ egbea ŋutɔ. Ne mieŋlɔ nu ɖo ɖe mia nɔewo zi ɖeka alo zi eve aɖewo koa kaka mianya la, mieva le miafe fotowo ɖom ɖe mia nɔewo xoxo.”
Nu ka tae amewo wɔa nu sia? Ʋɔnudrɔ̃la fe kpeɖeŋutɔ aɖe gblɔ le nyadzɔdzɔgbalẽ si nye The New York Times me be sɔhɛ aɖewo bunɛ be “ne amewo kpɔ wò ahiãvi fe foto si me wòle amama le le wò asitelefon dzi la, woanya be èle ŋutsu me. Esiae le tsia dzi fifia.” Sɔhɛ aɖe yɔe gɔ̃ hã be enye “gbɔdɔnuwɔna si me afɔku mele o.” Egblɔ kpee be: “Esia mate ŋu ana nàfɔ fu alo axɔ nulɔdɔ o.”
Susu bubu siwo ta sɔhɛwo ɖea foto wofe ɣaɣlafewo ɖona ɖe wo nɔewo dometɔ aɖewoe nye:
Be yewofe nu nalé dzi ame si yewodi be yewoadze ahiãe.
Elabena ame aɖe le amama ɖe foto ɖo ɖee eya ta eya hã di be yeaɖo ye tɔ ɖee ‘atsɔ ada akpe nɛ.’
Afɔku kawoe le nuwɔna sia me?
Ne ènya ɖo wò foto ɖe ame aɖe to asitelefon dzi ko la, meganye tɔwò o, mègakpɔ ŋusẽ ɖe ale si wòazãe dzi kple ale si wòana woabu wòe hã dzi o. Amanda Lenhart si nye numekulawo fe tatɔ si ŋlɔ nu tso amamaɖenuwo ɖoɖo ɖa to asitelefon dzi ŋu le Pew Research Center gblɔ be: “Ele bɔbɔe egbea be woakaka amewo fe vodadawo kple sedzidadawo alo adzra wo ɖo be ame bubuwo nava kpɔ wu ale si wònɔ tsã.”
Le go aɖewo me la
Amewo ɖoa foto siwo me wole amama le la ɖe wo xɔlɔ̃ geɖewo abe modzakaɖenu ene
Ðekakpui aɖewo ɖoa wofe ahiãviwo fe foto siwo me wole amama le ɖe amewo be yewoatsɔ ahe to na yewofe ahiãviawo le esi wogbe yewo ta.
ÈNYAA? Le go geɖe me la, wobu amamafotowo ɖoɖo ɖa to asitelefon dzi be esɔ kple ɖevigbɔdɔdɔ kple devigbɔdɔdɔ fe fotowo ɖoɖo ɖa amewo. Wotsɔ nya ɖe sɔhɛvi siwo ɖo amamafotowo ɖe wo nɔewo ŋu gɔ̃ hã be woɖi gbɔdɔnuwɔna gbegblẽwo fe fɔ.
Nya kae Biblia gblɔ?
Biblia fo nu nyui tso ame siwo ɖe wo nɔewo fe vivisese le gbɔdɔdɔ me ŋu. (Lododowo 5:18) Ke hã efo nu tsi tsitre ɖe ame siwo meɖe wo nɔewo o fe gbɔdɔdɔ ŋu. Bu mawunyakpukpui siwo gbɔna ŋu kpɔ:
“Migana woayɔ agbe gbegblẽ nɔnɔ kple makɔmakɔnyenye fomevi aɖeke alo ŋukeklẽ ŋkɔ teti gɔ̃ hã le mia dome o, . . . kple ŋukpenanuwɔwɔ alo bometsinyagbɔgblɔ, alo fefenya madzeto.”—Efesotɔwo 5:3, 4.
“Miwu miafe ŋutinu siwo le anyigba dzi, le agbe gbegblẽ nɔnɔ, makɔmakɔnyenye, gbɔdɔdɔ fe dzodzro, dzodzro vɔ̃, kple ŋubiabiã, si nye trɔ̃subɔsubɔ, la gome.”—Kolosetɔwo 3:5.
Mawunyakpukpui mawo xlɔ̃ nu tso gbɔdɔdɔ fe “agbe gbegblẽ nɔnɔ” (ame si menye ame srɔ̃ o gbɔ dɔdɔ) ŋu. Ke hã egaxlɔ̃ nu tso makɔmakɔnyenye (si lɔ nu makɔmakɔ wɔwɔ ɖe sia ɖe ɖe eme) kple “gbɔdɔdɔ fe dzodzro” (esia melɔ gbɔdɔdɔ fe dzodzro si sɔ si nɔa srɔ̃tɔwo dome ɖe eme o, ke boŋ dzodzro si tea ŋu kplɔa ame dea agbe makɔmakɔ nɔnɔ me bɔbɔe.)
Bia ɖokuiwò be:
Aleke amamafotowo ɖoɖo ɖe amewo nye “makɔmakɔnyenye” fomevi aɖe?
Mɔ ka nue wònyɔa “gbɔdɔdɔ fe dzodzro” ɖe ame me le?
Nu ka tae didi be woakpɔ amamafotowo alo aɖo wo ɖe amewo nye “dzodzro vɔ̃”?
Mawunyakpukpui siwo gbɔna gagblɔ susu vevi aɖewo siwo ta wòle be míatsri amamafotowo ɖoɖo ɖe amewo alo wo xɔxɔ tso amewo gbɔ keŋkeŋ.
“Wɔ wò ŋutete ɖe sia ɖe nàtsɔ ɖokuiwò afia Mawu abe ame si dze eŋu ene, dɔwɔla si mehiã be ŋu nakpe le naneke ŋuti o.”—2 Timoteo 2:15.
“Ame ka fomeviwo ye wòle be mianye le agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me.”—2 Petro 3:11.
Mawunyakpukpui mawo gblɔ nu nyui siwo dona tso agbe dzadzɛ nɔnɔ me. Ne ènɔa agbe dzadzɛ la mànɔ vɔvɔ̃m be yefe nuwɔnawo ava gblẽ nu le ye ŋu o.—Galatiatɔwo 6:7.
Bia ɖokuiwò be:
Ame ka fomevie menye?
Ðe medina be ŋkɔ nyui nanɔ ŋunyea?
Ðe madi be matsɔ nu si agblẽ nu le amewo ŋu la aɖe modzakaea?
Aleke amewo abum ne wonya be mewɔa nu sia?
Ðe dzinyelawo agaka ɖe dzinye ne wonya be mewɔa nu sia?
NUDZƆDZƆ ŊUTƆŊUTƆ: “Nyɔnuvi aɖe si nye xɔ̃nye kple ŋutsuvi aɖe wonɔ zɔzɔm gake eɣlae ɖem. Eɖo efe foto si me wòle amama le ɖee eye eya hã ɖo etɔ ɖee. Mede ŋkeke eve gɔ̃ hã o, xɔ̃nyea fofo va tsa le efe asitelefon dzi. Ekpɔ nu siwo xɔ̃nye kple ŋutsuvia ɖo ɖe wo nɔewo, eye efe dzi gbã. Esi fofoa biae la, eʋu nya sia nya me nɛ. Menya be eve xɔ̃nyea be yewɔ nu ma, gake nua te ɖe edzilawo dzi ale gbegbe be ɖeko wofe dzi fla! Womenya ne yewoagate ŋu aka ɖe xɔ̃nyea dzi o.”
Nyatefenya: Amamaɖenuwo ɖoɖo ɖa to asitelefon dzi ɖia gbɔ ame si ɖoe ɖa kple ame si xɔe siaa. Sɔhɛ aɖe si xɔlɔ̃a zi edzi wòle amama ɖe foto ɖo ɖee la gblɔ be: “Nuwɔna sia na menyɔa ŋu ɖokuinye eye mebua fɔ ɖokuinye vevie.”
Esi wònye be nuwɔna ma mesɔ ɖe Biblia nu o, menye agbe dzadzɛ nɔnɔ eye wòate ŋu ana woadze dziɖuɖu fe se me hã ta la, anyo be nàwɔ ɖe Bibia fe aɖaŋuɖoɖo siwo gbɔna dzi:
“Si le sɔhɛmenɔɣi fe nudzodzrowo nu.”—2 Timoteo 2:22.
“Ðe nye ŋku ɖa le nu dzodzrowo kpɔkpɔ ŋu.”—Psalmo 119:37.
Nu kae nàwɔ?
Wɔ Biblia fe aɖaŋuɖoɖowo dzi le wò agbenɔnɔ me. Xlẽ Janet fe nya siawo eye nàkpɔe ɖa be tiatia kae asɔ wu be yeawɔ hã.
“Medo go ŋutsuvi aɖe gbe ɖeka eye míexɔ mía nɔewo fe kafodzesi. Mede kwasiɖa ɖeka o ebia be manɔ godi kple noléwu me aɖe foto aɖo ɖe ye.”
—Janet.
Nu kae nèsusu be esɔ be Janet nawɔ? Nu kae nàwɔ?
TIATIA 1 Àte ŋu asusui be: ‘Naneke megblẽ le eŋu o. Ne míeyi tsilefe le futa la, manɔ godi kple noléwu me wòakpɔ godoo ɖe.’
TIATIA 2 Àte ŋu asusui be: ‘Nyemenya susu si le esi o. Maɖo foto aɖe si me nye ametia dze le vie ko ɖee makpɔ efe susu ɖa.’
TIATIA 3 Àte ŋu asusui be: ‘Gbɔdɔdɔ ko minyam ŋutsuvi sia le. Matutu efe nyawo ɖa.’
Ðe màlɔ̃ ɖe edzi be tiatia 3 liae nye nyuitɔ oa? Gawu la, Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lododowo 22:3.
Dodokpɔ sia ɖe nane si kplɔa ame dea nuwɔna sia kple nu tovo bubuwo wɔwɔ me la ɖe go: Ðe nèɖɔa ŋu ɖo le ame siwo nàdze xɔ̃e gomea? (Lododowo 13:20) Nyɔnuvi aɖe si woyɔna be Sarah gblɔ be: “De ha kple ame siwo nènya be womedina be yewoakpɔ gbegblẽnuwɔnawo kple ŋku o.” Ðetugbui si ŋkɔe nye Delia da asi ɖe efe nya dzi. Egblɔ be: “Ame siwo gblɔna be xɔ̃wòwoe yewonye dometɔ aɖewo dina be yewoana nàdzudzɔ agbe dzadzɛ nɔnɔ ke menye be yewoade efe dzi fo na wò o. Ne wofe nuwɔnawo mewɔ ɖeka kple Mawu fe sewo o la, ekema ɖe wole dzi dem fo na wò be nawɔ nu gbegblẽ. Nu sia tututue nèdi be yeawɔa?”


text:
Ŋutinya 30: Ave Bidzo La
MOSE zɔ yi keke Xoreb-to la gbɔ be yeakpɔ gbe na yefe alẽawo. Le afisia la, ekpɔ ave aɖe le dzo bim, gake mele fiafiãm o!
Mose gblɔ le efe susu me be: ‘Nusia wɔ nuku. Mate ɖe eŋu ne makpɔe nyuie.’ Esi wòte ɖe eŋu la, gbeɖiɖi aɖe tso ave la me bena: ‘Mègate va afisia o. Ðe wò afɔkpawo le afɔ; elabena anyigba, si dzi nèle tsitre ɖo la, tefe kɔkɔe.’ Mawue le nua fom to mawudɔla aɖe dzi; ale Mose tsyɔ nu efe mo.
Tete Mawu gblɔ bena: ‘Mekpɔ nye dukɔ la fe fukpekpe le Egipte. Eyata meyina wo ɖe ge, eye wòe nye amesi dɔm mele be nàkplɔ nye dukɔ la ado goe le Egipte.’ Yehowa le efe dukɔ la kplɔ ge va Kanaan-nyigba nyui la dzie.
Gake Mose gblɔ bena: ‘Ame tsɛ aɖe ko menye. Aleke mate ŋu awɔ esiae? Gake ne meyi, eye Israel-viwo biam be, “Amekae dɔ wò?” hã la, ekema aleke gblɔ ge mala?’
Mawu ɖo ŋu be: ‘Ale nàgblɔ na wo enye si, “YEHOWA, Abraham fe Mawu, Isak fe Mawu kple Yakob fe Mawu ye dɔm ɖo ɖe mia gbɔ.”’ Eye Yehowa gagblɔ bena: ‘Esiae nye nye ŋkɔ tegbee.’
Mose ɖo ŋu bena: ‘Ke ne megblɔ be wòe dɔm ɖa, gake womexɔ dzinye se o ɖe.’
Mawu biae bena: ‘Nukae ma le asiwò?’
Mose ɖo ŋu bena: ‘Atie.’
Mawu gblɔ bena: ‘Tsɔe da ɖe anyigba.’ Eye esi Mose dae ɖi la, etrɔ zu da. Yehowa gaɖe nukunu bubu fia Mose. Egblɔ bena: ‘Ƒo wò asi ɖe wò awu ʋlaya la me.’ Mose fo asia ɖe eme, eye esi wòɖee ɖe go la, efu ɣie abe ɖetifu ene! Asia dze abe dɔléle vɔ̃ ma, si nye anyi lae fo ɖe eŋu ene. Emegbe Yehowa na ŋusẽ Mose be wòawɔ nukunu etɔ̃lia. Mlɔeba la, egblɔ bena: ‘Ne èwɔ nukunu siawo la, Israel-viwo axɔe ase be nyee dɔ wò ɖa.’
Ema megbe Mose trɔ yi afeme hegblɔ na Yetro bena: ‘Taflatse, na mɔm magbugbɔ yi fonyemeawo gbɔ le Egipte ne makpɔ alesi wolie.’ Ale Yetro do hedenyuie na Mose, eye Mose dze efe mɔzɔzɔ gɔme ɖo ta Egipte.
Mose II, 3:1-22; 4:1-20.
Nyabiabiawo
- To si le nɔnɔmetataa me ŋkɔ ɖe?
- Gblɔ nu madzɔkpɔ si Mose kpɔ esi wòkplɔ efe alẽwo yi toa dzi la míase.
- Nya kae gbeɖiɖi aɖe si tso ave bidzo la me gblɔ, eye ameka fe gbee?
- Esi Mawu gblɔ na Mose be akplɔ yefe amewo adzoe le Egipte la, aleke wòɖo eŋui?
- Nya kae Mawu gblɔ na Mose be wòagblɔ ne ameawo biae be amekae dɔe hã?
- Aleke Mose ate ŋu aɖo kpe edzii be Mawue dɔ ye?
Nyabiabia bubuwo
- Xlẽ Mose II, 3:1-22.
Aleke Mose fe nutefekpɔkpɔa na míekana ɖe edzi be ne ewɔ na mí abe míate ŋu awɔ teokrasidɔ aɖe si wode mía si o ene hã, Yehowa anɔ megbe na mí? (Mose II, 3:11, 13; Kor. II, 3:5, 6)
- Xlẽ Mose II, 4:1-20.
Aleke Mose fe nɔnɔme trɔe le fe 40 siwo wònɔ Midian me, eye nukae amesiwo le didim be hamea me mɔnukpɔkpɔwo nasu yewo si la ate ŋu asrɔ̃ tso eme? (Mose II, 2:11, 12; 4:10, 13; Mixa 6:8; Tim. I, 3:1, 6, 10)
Ne Yehowa to efe habɔbɔa dzi he to na mí kura gɔ̃ hã la, kakaɖedzi kae Mose fe kpɔɖeŋua ate ŋu ana mí? (Mose II, 4:12-14; Ps. 103:14; Heb. 12:4-11)


text:
Ðe Yehowa Ðasefowo Ƒe Biblia To Vovoa?
Yehowa Ðasefowo zãa Biblia gɔmeɖeɖe vovovowo le wofe Biblia-sɔsrɔ̃ me. Gake le gbegbɔgblɔ siwo me Ŋɔŋlɔ Kɔkɔeawo
Mawu fe ŋkɔa zazã. Biblia-gɔmeɖela aɖewo metsɔ kafukafu si dze na ame si tɔ Biblia nye la o. Le kpɔɖeŋu me, le Biblia aɖe me la, woŋlɔ ame 70 kple edzivɔ siwo kpe asi ɖe egɔmeɖeɖe kple etata ŋu la fe ŋkɔwo ɖe eme. Gake womeŋlɔ ame si tɔ Biblia nye
—Yehowa Mawu —fe ŋkɔ ya ɖe eme kura o!
Gake wogbugbɔ ŋlɔ Mawu fe ŋkɔ ɖe Xexe Yeye Gɔmeɖeɖe Biblia ya me le tefe akpe siwo dze le Hebri kple Hela nuŋlɔɖi gbãtɔawo me, evɔ kɔmiti si ɖe Biblia sia gɔme la gbe be womegaʋu go yewofe ŋkɔ o.
Ede pɛpɛpɛ. Menye Biblia ɖe sia ɖe gɔmee woɖe wòsɔ pɛpɛpɛ kple ale si Biblia me gbedeasia le le gɔmedzedzea me o. Le kpɔɖeŋu me, woɖe Mateo 7:13 gɔme le Biblia aɖe me be: “Miyi ɖe agbo bii la me; elabena agbo si kplɔa ame yia dzo mavɔ me la keke, eye mɔ si kplɔa yia eme la dzi zɔzɔ le bɔbɔe.” Ke hã nya si wozã le Biblia fe nuŋlɔɖi gbãtɔa ŋutɔ me lae nye “tsɔtsrɔ̃,” ke menye “dzo mavɔ” o. Ðewohĩ esi Biblia-gɔmeɖelawo xɔe se be woawɔ fu ame vɔ̃ɖiwo le dzo mavɔ me tegbetegbee tae woɖe egɔme alea ɖo. Gake nufiafia sia mewɔ ɖeka kple Biblia me nyawo o. Eya ta woɖe egɔme le Xexe Yeye Gɔmeɖeɖe Biblia me wòde pɛpɛpɛ be: “Mito agbo xaxɛ la nu yi ɖe eme, elabena agbo la keke eye mɔ si kplɔa ame yia tsɔtsrɔ̃ me la le gbadza.”
Emenyawo me kɔ. Ele be Biblia si nyo la nade pɛpɛpɛ eye ele be woaɖe egɔme hã eme nakɔ ale be egɔmesese nanɔ bɔbɔe. Bu kpɔɖeŋu sia ŋu kpɔ. Le Romatɔwo 12:11 la, apostolo Paulo zã nya aɖe si gɔme ɖeɖe tẽe nye “na gbɔgbɔ si le fiefiẽm.” Esi wònye be nya mawo mafia naneke le Eʋegbe me o ta la, woɖe egɔme le Xexe Yeye Gɔmeɖeɖe Biblia me ale be woate ŋu ase egɔme bɔbɔe. Egblɔ be ele be Kristotɔwo naxɔ “dzo le gbɔgbɔ la me.”
To vovo na ale si wozã Mawu fe ŋkɔ le Xexe Yeye Gɔmeɖeɖe Biblia me, woɖe egɔme wòde pɛpɛpɛ eye emenyawo me kɔ la, egaɖe dzesi le go bubu aɖe me: Eyae nye be womanɛ na amewo gamaxɔmaxɔe. Esia wɔe be Biblia su ame miliɔn geɖewo si le wo degbe me woxlẽna, ame siwo mate ŋu akpɔ ga aflee o gɔ̃ hã.


text:
Ŋutinya 17: Venɔvi Siwo To Vovo
ŊUTSUVI eve, siwo le afisia la meto vovo ŋutɔ oa? Ènya wofe ŋkɔa? Adela lae nye Esau, eye ŋutsuvi, si le alẽawo dzi kpɔm lae nye Yakob.
Esau kple Yakob wonye Isak kple Rebeka fe viŋutsu, siwo nye venɔviwo. Wo fofo Isak lɔ̃ Esau vevie ŋutɔ, elabena enye adela nyui aɖe, eye wòtsɔa nuɖuɖu vaa afemee na fomea. Gake Rebeka ya lɔ̃ Yakob vevie, elabena enye ŋutsuvi kpoo aɖe, si nye ame fafa.
Tɔgbui Abraham gale agbe, eye míate ŋu akpɔ alesi Yakob lɔ̃na be yealé to ɖe eŋu ne ele nu fom tso Yehowa ŋu la le susu me. Abraham ku mlɔeba esime wòxɔ fe 175, eye venɔviawo ya tsi xɔ fe 15.
Esi Esau tsi xɔ fe 40 la, eɖe nyɔnu eve tso Kanaan-nyigba dzi. Esia zu nuxaxa gã aɖe na Isak kple Rebeka, elabena nyɔnu siawo mesubɔa Yehowa o.
Nane va dzɔ gbeɖeka, esi na be Esau do dziku vevie ɖe nɔvia Yakob ŋu. Ɣeyiɣi aɖe va ɖo esime wòle be Isak nayra viaŋutsu xoxoetɔ. Esi wònye Esau nye xoxo na Yakob ta la, enɔ mɔ kpɔm be yeaxɔ yayra sia. Gake do ŋgɔ la, Esau tsɔ yayra, si wòaxɔ la fe gome dzra na Yakob. Hekpe ɖe eŋu la, esime wodzi ŋutsuvi eveawo la, Mawu gblɔ be Yakob ye le yayra la xɔ ge. Eye alea wòva dzɔe. Isak tsɔ yayra la na viaŋutsu Yakob.
Emegbe esi Esau se esia la, edo dziku ɖe Yakob ŋu. Edo dziku vevie ale gbegbe be wògblɔ be yele Yakob wu ge. Esi Rebeka se nya sia la, eɖe fu nɛ ŋutɔ. Eyata egblɔ na srɔ̃a Isak bena: ‘Anye nublanuinya ŋutɔ be Yakob hã naɖe Kanaan-nyɔnu siawo dometɔ aɖe.’
Tete Isak yɔ via Yakob hegblɔ nɛ bena: ‘Mègaɖe Kanaan-nyɔnu o. Yi ɖe tɔgbuiwò Betuel fe afeme le Xaran boŋ. Nàɖe viaŋutsu Laban vinyɔnuwo dometɔ ɖeka.’
Yakob ɖo to fofoa, eye enumake edze efe mɔ didi la zɔzɔ gɔme heyi ɖe afisi efe fometɔwo le le Xaran.
Mose I, 25:5-11, 20-34; 26:34, 35; 27:1-46; 28:1-5; Hebritɔwo 12:16, 17.
Nyabiabiawo
- Amekawoe Esau kple Yakob nye, eye nukatae woto vovo?
- Ƒe nenie Esau kple Yakob xɔ esime wo tɔgbui Abraham ku?
- Nukae Esau wɔ si zu nuxaxa gã aɖe na dada kple fofoa?
- Nukatae Esau do dziku ɖe nɔvia Yakob ŋu vevie?
- Nya kae Isak gblɔ na via Yakob?
Nyabiabia bubuwo
- Xlẽ Mose I, 25:5-11, 20-34.
Nya kae Yehowa gblɔ ɖi le Rebeka fe viŋutsu eveawo ŋu? (Mose I, 25:23)
Vovototo kae nɔ alesi Yakob bu ŋgɔgbevinyenye kple alesi Esau bui dome? (Mose I, 25:31-34)
- Xlẽ Mose I, 26:34, 35; 27:1-46; kple 28:1-5.
Aleke Esau fe ŋudzedzemakpɔmakpɔ ɖe mawusubɔsubɔnyawo ŋu dze fãe? (Mose I, 26:34, 35; 27:46)
Nukae Isak gblɔ na Yakob be wòawɔ ale be Mawu nayrae? (Mose I, 28:1-4)
- Xlẽ Hebritɔwo 12:16, 17.
Nukae Esau fe kpɔɖeŋua ɖe fia le nusi dzɔna ɖe amesiwo ɖia gbɔ nu kɔkɔewo dzi ŋu?


text:
Wikipedia:Help desk
Taflatse, xlẽ nusiwo le afii hafi nadze nyawo biam:
- Ne wòadi be yeaŋlɔ babia yeye la, yi "Tia afisia na nyawo babia le Wikipiɖia zazã ŋuti." Esia akɔ wò ayi afisi wòa ŋlɔe ɖo. Ɖo ŋku dzi na ŋlɔ Tanya ɖe afisi wofia le dzime la.
- Hafi na bia nu aɖe la, dii le afii gbã. (Eŋlisigbe me)
-
-
- Babia bɔbɔ ɖeka enye: Aleke ma dze axa yeye gɔme?
-
- . Ne èŋlɔ wòo babia vɔ la, ŋkuwo nanɔ axa sia ŋu na eŋuɖoɖoa(wo).
Kpekpeɖeŋu tɔxe
- Ne ehiã kpekpeɖeŋu tɔxe ɖe la, ekema da {{kpeɖeŋunye}} ɖe wò nyadafe, eye kpeɖeŋutɔa ɖe akpɔ gbɔwo.


text:
Silesiagbe
Silesiagbe enye gbe si wogblɔna le Silesia nutome le Poland dukɔa me. Wogblɔna Silesiagbe le Czech dukɔ kple Dzama dukɔwo me. Le fe 2011 me la, ame 509 000[1] ɖe fia be Silesiagbe nye yewofe degbe gake ameaɖewo xɔe se bena Silesiagbe dolawo de 1,250,000.
Silesiagbe te ɖe Polandgbe ŋu eyata amesiwo srɔ̃na nu le gbewo ŋu buna bena Silesiagbe enye Polandgbe fafia wodometɔwo ɖeka.
Ŋɔŋlɔdzesi[trɔ asi le eŋu | edit source]
Silesia ŋɔŋlɔdzesi aɖeke meli o. Woŋlɔnae kple Polandgbe ŋɔŋlɔdzesiwo. Le fe 2006 me la, wo ŋlɔ Silesia ŋɔŋlɔdzesi yeye. Wotsɔe tso Silesiagbe ŋɔŋlɔdzesi me. Wozana ŋɔŋlɔdzesi yeyeawo le 'Internet' dzi kpakple Silesia Wikipedia la dzi.
Aa Bb Cc Ćć Čč Dd Ee Ff Gg Hh Ii Jj Kk Ll Mm Nn Ńń Oo Pp Rr Řř Ss Śś Šš Tt Uu Ůů Ww Yy Zz Źź Žž
Gbeɖiɖi aɖewo: Ch Dz Dź Dž.
Nuxexlẽwo le tefe bubuwo[trɔ asi le eŋu | edit source]
- ↑ Narodowy Spis Powszechny Ludności i Mieszkań 2011. Raport z wyników - Central Statistical Office of Poland


text:
Àdi be yease nyati sia le gbe sia mea, %%?
Ɛ̃
Ao
Yehowa Ðasefowo fe kpekpe siwo nye Hame Ƒe Biblia Nusɔsrɔ̃, Teokrasi Subɔsubɔ Suku kple Subɔsubɔ Kpekpe fe nyatakakawo nɔa Míafe Fiaɖufe Subɔsubɔdɔ me.
De Dzesii: Nyati siwo le esiwo wota na mi le mia gbɔ me la dometɔ aɖewo ate ŋu ato vovo na esiwo le nyatakakadzraɖofea tɔwo.
JUNE 2012 MÍAƑE FIAƉUƑE SUBƆSUBƆDƆ
MAY 2012 MÍAƑE FIAƉUƑE SUBƆSUBƆDƆ
APRIL 2012 MÍAƑE FIAƉUƑE SUBƆSUBƆDƆ
MARCH 2012 MÍAƑE FIAƉUƑE SUBƆSUBƆDƆ
FEBRUARY 2012 MÍAƑE FIAƉUƑE SUBƆSUBƆDƆ
JANUARY 2012 MÍAƑE FIAƉUƑE SUBƆSUBƆDƆ
NOVEMBER 2011 MÍAƑE FIAƉUƑE SUBƆSUBƆDƆ
OCTOBER 2011 MÍAƑE FIAƉUƑE SUBƆSUBƆDƆ
SEPTEMBER 2011 MÍAƑE FIAƉUƑE SUBƆSUBƆDƆ


text:
SENYAWO KPLE AMEGBETƆ ƑE GOMENƆAMESIWO
Azerbaijan
Ðasefowo Bia Tso Azerbaijan Dziɖuɖua Si Be Woaɖe Asi Le Nyɔnu Eve Siwo Wolé De Ga Madzemadzee La Ŋu
Wolé Irina Zakharchenko kple Valida Jabrayilova de ga le nɔnɔme dziŋɔwo me esi wofo nu tso wofe dzixɔsewo ŋu. Ðe Azerbaijan dziɖuɖua ava na ablɔɖe subɔsubɔhawo gbe ɖeka abe ale si eya ŋutɔ gblɔnɛ enea?
Yehowa Ðasefowo Bia Tso Azerbaijan Dziɖuɖua Si Be Wòatsi Ameléle De Ga Madzemadzee Nu
Ðe Azerbaijan dziɖuɖua awɔ ɖe nya si eya ŋutɔ gblɔna be yeɖea mɔ ɖe mawusubɔsubɔ ŋu la dzi eye wòana woaɖe asi le nyɔnu maɖifɔ eve siwo nye Irina Zakharchenko kple Valida Jabrayilova ŋu ahaɖe mɔ na Ðasefowo woasubɔ le ŋutifafa mea?


text:
NYATI SI LE AKPAA DZI | ÐE BIBLIA SƆ NA MÍ EGBEA?
Nɔnɔme Nyui Siwo Ðea Vi Ɣesiaɣi
—Nyatefetoto
BIBLIA ƑE MƆFIAME: ‘Ame ka adze Mawu fe agbadɔ me? Ame si fɔɖiɖi mele efe zɔzɔme ŋu o, ewɔa nu dzɔdzɔe, eye wòtoa nyatefe le efe dzi me.’
VIÐEAWO: Ame akpa gãtɔ dea asixɔxɔ nyatefetoto kple anukwareɖiɖi ŋu. Gake ne mɔnukpɔkpɔ su ame si be wòato mɔ fitifiti aɖe dzi akpɔ viɖe evɔ ame aɖeke manya o ya ɖe? Ekema ekpo ɖe amea fe dzi, si nye ame si tututu wònye le ememe la gbɔ azɔ.
Raquel si flea dɔwɔnuwo na efe dɔwɔfea gblɔ be: “Nudzrala aɖewo gblɔ nam be ne mefle nu le yewo gbɔ la, yewoaɖe gaa dzi kpɔtɔ atsɔ na nye ŋutɔ. Wodo ŋugbe be yewoatsɔ ɖedzia fe akpa aɖe nam le esi tefe be wòayi ɖe míafe dɔwɔfea fe ŋkɔ me. Gake meɖo ŋku Biblia fe aɖaŋuɖoɖo aɖe si ku ɖe nyatefetoto ŋu la dzi eye megbe. Nye dɔtɔ va see emegbe, eye wòva ka ɖe dzinye ŋutɔ.”
Nenye ɖe Raquel lɔ̃ xɔ ga ma la, anye ne ganyawo de edzi wu ɣeyiɣi kpui aɖe ya. Gake ne efe dɔtɔ va nya ya ɖe? Ðe Raquel agakpɔtɔ anɔ dɔa mea? Ke ne egabe yeadi dɔ bubu ya ɖe? Eye nu si gale vevie na Raquel wue nye efe dzitsinya kple bubu si le eŋu. “Ŋkɔ nyui xɔxɔ fo kesinɔnu geɖe ta, eye ŋudzedzekpɔkpɔ nyo wu klosalo kple sika.”
Jessie nye nyatefetola, ewɔ ŋkɔ nyui na eɖokui, eye esia na be efe dɔtɔ kana ɖe edzi. Aleke wòɖe vi nɛ? Efe dɔtɔ tsɔe ɖo dɔdzikpɔla le dɔa me eye wòtrɔ asi le Jessie fe dɔwɔɖoɖowo hã ŋu wòde edzi wu. Esia wɔe be wòkpɔa ɣeyiɣi geɖe wu ɖe srɔ̃a kple viawo kpakple efe mawusubɔsubɔ ŋu.
Ne dɔtɔ aɖewo le dɔwɔlawo dim la, wodia habɔbɔ siwo me tɔwo ɖia anukware be woawɔ dɔ na yewo. Le kpɔɖeŋu me, esi dɔwɔfe aɖe si le Philippines fe amegã le dɔwɔlawo dim la, eŋlɔ agbalẽ ɖo ɖe Yehowa Ðasefowo fe alɔdzedɔwɔfe si le du ma me be woana Ðasefowo nava wɔ dɔ le yewo gbɔ. Amegãa gblɔ be: “Wonye dɔ sesẽ wɔlawo, wotoa nyatefe, eye wokua kutri hã.” Gake míatsɔ kafukafua na Yehowa Mawu, ame si fia mí be ‘míalé fu vɔ̃, eye míalɔ̃ nyui’ la boŋ.


text:
Reunion.com > Rozetta Mosby - Tanagiotis Mouzakis > Frances Mose - James Moseanko
Classmates from Frances Mose to James Moseanko
Frances Mose Francis Mose Frank Mose Frankie Mose Franklin Mose Frederick Mose Gail Mose Gary Mose George Mose Gerald Mose Gilbert Mose Gloria Mose Gordy Mose Grace Mose Greg Mose Gregory Mose Gwendolyn Mose Hannah Mose Harry Mose Heather Mose Helen Mose Henry Mose Holly Mose Hope Mose Howard Mose Hurley Mose Ian Mose Ida Mose Ieisha Mose Ilene Mose Ilo Mose Iosefa Mose Jacqueline Mose Jalieya Mose James Mose Jamie Mose Jane Mose Janet Mose Jason Mose Jay Mose Jeanine Mose Jeff Mose Jeffery Mose Jeffrey Mose Jennifer Mose Jeremie Mose Jeremy Mose Jermaine Mose Jerry Mose Jesse Mose Jessica Mose Jessie Mose Jim Mose Jimmie Mose Joe Mose John Mose Jonathan Mose Jonnie Mose Jose Mose Joseph Mose Josephine Mose Josh Mose Joshua Mose Joyce Mose Jules Mose Julie Mose June Mose Justin Mose Karen Mose Kari Mose Katherine Mose Kathleen Mose Kathy Mose Keith Mose Kelli Mose Kelvin Mose Kenneth Mose Kepha Mose Kerri Mose Kevin Mose Kia Mose Kim Mose Kimberly Mose Kirk Mose Kitty Mose Krista Mose Kyle Mose Ladovia Mose Lala Mose Larry Mose Lashonda Mose Latonya Mose Latosha Mose Latrice Mose Laura Mose Laurie Mose Lawrence Mose Lee Mose Leo Mose Leona Mose Leonard Mose Lesley Mose Leslie Mose Lester Mose Linda Mose Lisa Mose Lisle Mose Lori Mose Lucille Mose Marcus Mose Margaret Mose Maria Mose Marie Mose Marissa Mose Marjorie Mose Mark Mose Marsha Mose Martin Mose Marvin Mose Mary Mose Matthew Mose Maya Mose Megan Mose Mele Mose Melissa Mose Merrilee Mose Michael Mose Mike Mose Mikela Mose Miranda Mose Monica Mose Monique Mose Mose Mose Murphy Mose Nancy Mose Napoleon Mose Nathan Mose Nicholas Mose Nicole Mose Nicolette Mose Norbert Mose Octavia Mose Pam Mose Pamela Mose Patricia Mose Paul Mose Pauline Mose Pearily Mose Pepe Mose Peter Mose Philip Mose Phillip Mose Phyllis Mose Preston Mose Rachel Mose Randall Mose Randy Mose Ray Mose Rayford Mose Raymond Mose Reginald Mose Renard Mose Restituto Mose Rhonda Mose Richard Mose Rick Mose Rob Mose Robert Mose Robin Mose Rodney Mose Roger Mose Roget Mose Ron Mose Ronald Mose Ronneida Mose Rose Mose Rosemary Mose Rosie Mose Roy Mose Ruby Mose Ryan Mose Samantha Mose Sandra Mose Sara Mose Sarah Mose Seth Mose Seti Mose Shana Mose Shane Mose Shannon Mose Sharon Mose Shawn Mose Sheldon Mose Sheri Mose Sherry Mose Sheryl Mose Shirley Mose Shirmariah Mose Stacey Mose Stacy Mose Stephanie Mose Stephen Mose Steve Mose Steven Mose Suai Mose Survival Mose Susan Mose Suzette Mose Taase Mose Tallethea Mose Tammy Mose Tara Mose Terah Mose Terry Mose Theresa Mose Thomas Mose Tiana Mose Tiberious Mose Tiffany Mose Tim Mose Timothy Mose Tommy Mose Tracy Mose Travis Mose Trisha Mose Tristin Mose Troy Mose Tyeshia Mose Tyrone Mose Valentino Mose Valerie Mose Vanessa Mose Victor Mose Victoria Mose Vincent Mose Walter Mose Wendi Mose Wilbert Mose Will Mose William Mose Wilmer Mose Wykenia Mose Xenna Mose Yolanda Mose Zina Mose Edward Mose' Aimee Moseanko Eben Moseanko Elizabeth Moseanko James Moseanko


text:
Senegal
Senegal nye Afrika dukɔwo dometɔ ɖeka. Ele Afrika fe ɣetoɖofe lɔfo. Senegal do lifo kple Mauritania le efe dzigbe kpa dzi, Mali le efe ɣedzefe kpa dzi, eye Guinea kple Guinea-Bissau le efe anyigbe lɔfo. Afu si woyɔna be Atlantic Ocean la le efe ɣetoɖofe lɔfo. Senegal foxlã Gambia dukɔa le efe axa etɔ̃ dzi. Efe dukɔmenɔlawo fe xexlẽme ɖo 11,658,000 lɔfo.
Senegal dukɔa xɔ ɖokuisinɔnɔ tso France dukɔ fe dziɖuɖu la te le Dasiamime fe ŋkeke 20 lia dzi le fe 1960 me. Senega fe dugã enye Dakar. Senegal fe dukplɔla enye Macky Sall. Ele dziɖum tso Afɔfiɛ fe ŋkeke gbãtɔ dzi, le fe 2012 me.


text:
Afi Kae Miekpɔa Ga Le Tsɔ Kpɔa Miafe Dɔa Dzi?
Lɔlɔ̃nu faa nudzɔdzɔ si Yehowa Ðasefowo nana koŋue míetsɔ kpɔa míafe gbefãɖeɖedɔa dzi. Womedzɔa ga le amewo si le míafe kpekpewo me o, eye womebiana tso hameviwo si be woana nu ewolia o. (Mateo 10:
Susu si tae nudzɔdzɔawo tea ŋu dea míafe gazazãwo nu la dometɔ ɖekae nye be míexea fe na hakplɔla aɖeke o. Tsɔ kpe ɖe eŋu la, womexea fe na Ðasefowo ɖe gbefãɖeɖe tso afe me yi afe me ta o, eye míafe tadeagufewo hã le kpokploe.
Míezãa nudzɔdzɔ siwo woɖona ɖe Yehowa Ðasefowo fe alɔdzedɔwɔfewo tsɔ doa alɔ ame siwo dzi dzɔdzɔmefɔkuwo dzɔ ɖo, míafe dutanyanyuigblɔlawo kple dzikpɔla mɔzɔlawo, tsɔ tua míafe tadeagufeawo le dukɔ siwo me nuwo mede amewo dzi le o me, tsɔ taa Biblia kple Kristotɔwo fe agbalẽwo, eye nudzɔdzɔ mawo kee míetsɔ ɖoa agbalẽwo ɖe dukɔ vovovowo me.
Ame sia ame ŋutɔe tsoa nya me ne adzɔ nu atsɔ akpe asi ɖe wofe hamea ŋu loo alo xexea me katã fe dɔa fe gazazãwo ŋu alo atsɔ kpe asi ɖe evea siaa ŋu. Hame ɖe sia ɖe ɖea gbefãa gakɔnta na hameviwo edziedzi.


text:
JW.ORG NYATAKAKADZRAÐOƑEA
Ale Si Nàdi Agbalẽwo
Agbalẽ, odio kple video alafa geɖewo le jw.org fe akpa si nye AGBALẼWO. Ne èdi be yeake ɖe agbalẽ aɖe ŋu bɔbɔe la, zɔ ɖe mɔfiame siwo gbɔna la dzi.
Ale Si Nàdi Agbalẽ Aɖe Ƒe Tanya Aɖe Koŋ
Ne ènya agbalẽ aɖe fe tanya alo tanyaa fe akpa aɖe la, zã mɔnu siwo gbɔna be nàke ɖe eŋu kaba.
Yi AGBALẼWO > AGBALẼWO KPLE AGBALẼ GBADZAWO.
Zi aɖakavi si me woŋlɔ ɖo be Wo Katã dzi eye nàŋlɔ nya siwo dze le agbalẽ si dim nèle la fe tanya me la dometɔ aɖewo. Le kpɔɖeŋu me, ne èle Biblia fe Nufiafia gbalẽa dim la, ŋlɔ “nufiafia.” Agbalẽ siwo fe tanya me “nufiafia” dze le koe adze. Tia agbalẽ si dim nèle la fe tanyaa.
Zi Dii dzi.
Ale Si Nàdi Magazine Aɖe Koŋ
Yi AGBALẼWO > MAGAZINEWO.
Ne èʋu axa sia la, nu gbãtɔ siwo dzena la woe nye Nyɔ! yeyetɔ ene kple Gbetakpɔxɔ si míemana yeyetɔ ene kple Gbetakpɔxɔ si míesrɔ̃na kple Gbetakpɔxɔ si gɔme sese le bɔbɔe wu enyi. (Magazine siawo dometɔ aɖewo mele gbe aɖewo me o.) Ne èdi be yeake ɖe magazine aɖe koŋ ŋu la, wɔ nu siwo gbɔna:
Tia magazine si fomevi wònye kple fe si me tɔ wònye le aɖakavi siwo me woŋlɔ ɖo be Magazinewo Katã kple Yeyetɔwo la me.
Zi Dii dzi.
Ale Si Nàwɔ Akpɔ Fɔmat Siwo Me Agbalẽawo Le
Mɔ vovovo evee li siwo nu nàte ŋu atiae be agbalẽwo nadze le. Àte ŋu atiae be wonedze le akasa nu alo wo nɔewo te le dzesi si gbɔ woŋlɔ ɖo be Dzedzeme la gbɔ.
Ne èzi Akasa Nu fe dzesia dzi la, agbalẽwo aɖo kpokploe ɖe akasa nu. Ðoɖo sia nue agbalẽwo adze le ne èʋu afi sia.
Ne ètiae be agbalẽawo neɖo le Akasa Nu la, agbalẽawo fe akpa dzi, kɔpiwɔwɔ fe dzesi kple agbalẽawo dometɔ ɖe sia ɖe fe tanya adze. Tsɔ kɛrsa ɖo dzesiawo dometɔ ɖeka dzi (ne asitelefon alo tablɛt zãm nèle la, te asi edzi) ne nàkpɔ agbalẽawo fe fɔmat vovovowo (PDF, EPUB kple odiowo).
Zi Wo Nɔewo Te fe dzesia dzi ne nàtrɔ ɖoɖo si nu agbalẽawo adze le.
Ne ètia Wo Nɔewo Te la, fɔmat siwo katã me agbalẽ ɖe sia ɖe le la adze.
Le agbalẽ aɖewo gome la, wofe nuŋɔŋlɔ lolotɔ kple bubuwo hã nɔa anyi. Le kpɔɖeŋu me, ne èzi PDF dzi la, aɖakavi aɖe aʋu eye àkpɔ agbalẽ ma fe vovovo siwo le fɔmat ma me la le afi ma. Zi esi fe kɔpi nèdi be yeawɔ la fe kadodo dzi ne nàwɔ efe kɔpi.
Ale Si Nàdi Agbalẽ Aɖe Me Nya Aɖewo Koŋ
Ne woda agbalẽ aɖe ɖe nyatakakadzraɖofea si nèdi be yeaxlẽ la, ŋlɔ nya alo nyagbe aɖe si dzi nèɖo ŋkui le nyatia alo taa me nàtsɔ adii le Nudife la.
Zi Nudidi fe dzesia dzi. Le aɖakavia me la, ŋlɔ nya alo nyagbe si dim nèle eye nàzi Dii dzi. Ne èɖo ŋku nya alo nyagbe vevi siwo le nyatia me dometɔ aɖewo dzi la, ŋlɔ wo katã ɖe nudifea. Esia ana nyatia alo tanya nadze le nyati siwo adze gbã la dome.
Àte ŋu awɔ nu siwo gbɔna ne èdi be yeadi agbalẽwo fe tanyawo ɖeɖe ko:
Zi Nudidimɔnu Deŋgɔ alo Nudidimɔnu Ƒe Tiatiawo fe kadodoa dzi.
Tia Agbalẽwo fe aɖakavia le tanya si nye Hatsotsowo te.
Zi Dii dzi.


text:
Ŋutinya 35: Yehowa Na Efe Sewo
ESI Israel-viwo dzo le Egipte abe ɣleti eve ene megbe la, wova ɖo Sinai-to, si wogayɔna be Xoreb la gbɔ. Tefe sia kee Yehowa fo nu na Mose le le ave bidzo la me. Ameawo fu asaɖa anyi ɖe afisia henɔ anyi vie.
Esi ameawo nɔ lalam le toa gɔme la, Mose lia to la. Yehowa gblɔ na Mose le toa tame be Yedi be Israel-viwo naɖo to Ye ahazu Yefe dukɔ tɔxɛ. Esi Mose ɖi la, egblɔ nusi Yehowa gblɔ la na Israel-viwo. Eye ameawo gblɔ be yewoaɖo to Yehowa, elabena yewodi be yewoanye efe dukɔ.
Fifia Yehowa wɔ nukunu aɖe. Ena to la tame tu dzudzɔ, eye wòna dzi ɖe gbe. Efo nu na ameawo hã be: ‘Nyee nye Yehowa miafe Mawu, si kplɔ mi tso Egipte.’ Emegbe wòde se be: ‘Migade ta agu na mawu bubu aɖeke o, negbe nye ko.’
Mawu gana se asieke bubu Israel-viwo. Ameawo nɔ vɔvɔ̃m ŋutɔ. Wogblɔ na Mose be: ‘Wò boŋ fo nu na mí, elabena míele vɔvɔ̃m be ne Mawu fo nu na mí la, míaku.’
Emegbe Yehowa gblɔ na Mose be: ‘Va gbɔnye le to la tame. Matsɔ kpe gbadza eve, siwo dzi meŋlɔ se, siwo dzi medi be ameawo nawɔ ɖo la na wò.’ Eye Mose lia to la ake. Enɔ afima hena ŋkeke 40 kple zã 40.
Mawu na se geɖe efe amewo. Mose ŋlɔ se siawo ɖi. Mawu tsɔ kpe gbadza eve la hã na Mose. Mawu ŋutɔ ŋlɔ se 10, siwo wògblɔ na ameawo katã la ɖe kpe siawo dzi. Woyɔa wo be Se Ewoawo.
Se Ewoawo nye se veviwo. Gake se bubu geɖe, siwo Mawu na Israel-viwo la hã le vevie. Se siawo dometɔ ɖekae nye: ‘Lɔ̃ Yehowa wò Mawu kple wò dzi blibo, wò tamesusu blibo, wò luʋɔ blibo kple wò ŋusẽ blibo.’ Bubu hãe nye: ‘Lɔ̃ hawòvi abe ɖokuiwò ene.’ Mawu fe Vi, Yesu Kristo, gblɔ be esiawoe nye se gãtɔ eve, siwo Yehowa na efe dukɔ Israel. Emegbe la, míasrɔ̃ nu le Mawu fe Vi la kple efe nufiafiawo ŋuti.
Mose II, 19:1-25; 20:1-21; 24:12-18; 31:18; Mose V, 6:4-6; Mose III, 19:18; Mateo 22:36-40.
Nyabiabiawo
- Esi Israel-viwo dzo le Egipte abe ɣleti eve ene megbe la, afikae wofu asaɖa anyi ɖo?
- Nukae Yehowa gblɔ be yedi be ameawo nawɔ, eye aleke woɖo eŋui?
- Nukatae Yehowa tsɔ kpe gbadza eve na Mose?
- Tsɔ kpe ɖe Se Ewoawo ŋu la, se bubu kawoe Yehowa na Israel-viwo?
- Se eve kawoe Yesu Kristo gblɔ be woawoe nye gãtɔwo wu?
Nyabiabia bubuwo
- Xlẽ Mose II, 19:1-25; 20:1-21; 24:12-18; kple 31:18.
Aleke nya siwo woŋlɔ ɖe Mose II, 19:8 kpe ɖe mía ŋu míese nusi Kristotɔwo fe adzɔgbeɖeɖe bia gɔme? (Mat. 16:24; Pet. I, 4:1-3)
- Xlẽ Mose V, 6:4-6; Mose III, 19:18; kple Mateo 22:36-40.
Aleke Kristotɔwo ɖea wofe lɔlɔ̃ na Mawu kple wo haviwo fianae? (Mar. 6:34; Dɔw. 4:20; Rom. 15:2)


text:
NYATI SI LE AKPAA DZI
Ame Kae Nye Xɔlɔ̃ Nyui?
LE ƑE 2010 fe December 25 lia dzi la, nyɔnu aɖe si xɔ fe 42, si le Britain la ŋlɔ da ɖe Internet dzi hahoo kadodo xɔŋkɔ aɖe dzi be yele ye ɖokui wu ge. Nya si wòŋlɔ ɖi la ɖee fia be nu gloe le agbe me eye wòle xɔnametɔ dim. Togbɔ be Internet dzi “xɔlɔ̃” gbogbo aɖewo le nyɔnu sia si hã la, wo dometɔ aɖeke menya afa nɛ o. Kpovitɔwo va ke ɖe efe kukua ŋu le ŋufɔke. Eno atike ku.
Egbea la, mɔɖaŋunuwo na wòle bɔbɔe na mí be míadze “xɔlɔ̃” alafa alo akpe geɖewo gɔ̃ hã le internet dzi ne míenya ŋlɔ ameawo fe ŋkɔ kpe ɖe xɔlɔ̃ siwo le mía si le internet dzi fe ŋkɔwo ŋu ko. Eye ne míedi be míatso “xɔlɔ̃kadodo” aɖe me la, nu si ko hiãe nye be míatutu amea fe ŋkɔ ɖa. Ke hã nublanuinya si ku ɖe nyɔnu si ku le Britain la ŋu ɖe nyatefenya vevi aɖe fia, eyae nye be xɔlɔ̃ nyuiwo kpɔkpɔ gakpɔtɔ nye nu didokpoe le ame geɖe gome. Le nyatefe me la, esi woku nu me nyitsɔ laa la wokpɔe be ame siwo nye xɔlɔ̃ nyuiwo fe agbɔsɔsɔme dzi le ɖeɖem kpɔtɔ togbɔ be ame geɖewo va le ka dom kple wo nɔewo to internet dzi hã.
Abe ale si ame geɖe bunɛ ene la, àlɔ̃ ɖe edzi be xɔlɔ̃ nyui fe amesinɔnɔ le vevie. Eye àlɔ̃ ɖe edzi hã be xɔlɔ̃ nyui dzedze yi ŋgɔ sãa wu xɔlɔ̃dzedze to kɔmpiuta alo asitelefon ko dzi. Nɔnɔme nyui kawoe nèdina be wòanɔ ye xɔlɔ̃ si? Aleke nàwɔ anye xɔlɔ̃ nyui? Eye nu kae wòle be xɔlɔ̃wo nawɔ hafi wofe xɔlɔ̃dzedzea nanɔ anyi ɖaa?
Na míadzro mɔfiame ene siawo me ne nàkpɔ ale si Biblia me aɖaŋuɖoɖo siawo ate ŋu akpe ɖe ŋuwò nànye ame si fomevi amewo adi be yewoadze xɔlɔ̃e la ɖa.
1. Na Xɔ̃wòwo Nakpɔe Be Ètsɔ Ðe Le Eme Na Yewo Vevie
Ehiã be xɔlɔ̃ nyuiwo naku ɖe wo nɔewo ŋu. Esia fia be xɔlɔ̃ nyui ase le eɖokui me be wò nyawo ka ye, eye wòatsɔ ɖe le eme na wò vevie. Ele be mi ame evea siaa miaku kutri awɔ miafe akpa dzi eye miatsɔ mia ɖokui aɖo anyi na mia nɔewo. Esia aɖe vi geɖe na mi. Bia ɖokuiwò be, ‘Ðe malɔ̃ atsɔ ɖokuinye, nye ɣeyiɣiwo kple nye nunɔamesiwo aɖo anyi ɖe xɔ̃nyea ta?’ Nenɔ susu me na wò be, hafi xɔlɔ̃ nyui nasu asiwò la, ele be wò ŋutɔ hã nanye xɔlɔ̃ nyui.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Irene: “Xɔlɔ̃dzedze lɔ ɣeyiɣi kple beléle geɖe ɖe eme abe ale si ko wòhiãna be woalé be na sefofobɔ nyakpɔwo ene. Gbã la, wò ŋutɔ ɖoe kplikpaa be yeanye xɔlɔ̃ nyui. Nɔ vivi dom ɖe amewo ŋu eye nàtsɔ ɖe le eme na wo vevie. Lɔ̃ faa nàtsɔ wò ɣeyiɣi asa vɔ ne ehiã be nàwɔ esia.”
Luis Alfonso: “Egbea ɖokuitɔdidi va bɔ ɖe xexea me, eye amewɔwɔ ya le to yim. Eya ta menye nu foasi kura ne ame aɖe tsɔ ɖe le eme na wò vavã evɔ mele mɔ kpɔm be nàɖo etefe na ye o.”
NYA KAE BIBLIA GBLƆ?
“Ale si ko miedina be amewo nawɔ na mi la, miwɔ nenema ke na wo. Minɔ nu nam amewo, eye amewo ana nu mi.” (Luka 6:31, 38) Le mawunyakpukpui siawo me la, Yesu de ɖokuitɔmadimadi kple dɔmenyonyo fe dzi fo. Dɔmenyonyo ma tɔgbi nana be wonyea xɔlɔ̃ nyuiwo. Ne ètsɔa ɖokuiwò ɖoa anyi hekpena ɖe xɔ̃wòwo ŋu evɔ mèkpɔa mɔ be woaɖo etefe na ye o la, woalɔ̃ wò nya gbɔ godoo.
2. Nye Dzeɖola Nyui
Dzeɖoɖo edziedzie nana be xɔlɔ̃kadodo vavã me sẽna ɖe edzi. Eya ta miɖo dze tso nu siwo me mi ame evea mietsɔa ɖe le la ŋu. Ðo to xɔ̃wòa ne ele nu fom, eye nàde bubu efe nyawo ŋu. Kafui eye nàde dzi fo nɛ ne ehiã. Ɣeaɖewoɣi la, ahiã be nàɖo aɖaŋu na xɔ̃wòa alo agbe nya nɛ gɔ̃ hã, gake esia wɔwɔ menɔa bɔbɔe ɣesiaɣi o. Ke hã xɔlɔ̃ vavã ado dzi ahe wò susu ayi afɔ gbegblẽ aɖe si nèɖe la dzi, eye wòaɖo aɖaŋu na wò ŋuɖɔɖotɔe.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Juan: “Ele be xɔlɔ̃ vavã nanye ame si gblɔa efe susu faa evɔ mado dziku ne mèda asi ɖe edzi o.”
Eunice: “Dzi dzɔam ŋutɔ ne xɔ̃nyewo kpɔ vovo ɖe ŋunye heɖo to nye nyawo, vevietɔ ne mele nɔnɔme sesẽwo me tom.”
Silvina: “Xɔlɔ̃ vavãwo ato nyatefe na wò ne wonya be ave wò gɔ̃ hã, elabe wò nyonyo ko dim wole.”
NYA KAE BIBLIA GBLƆ?
“Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) Xɔlɔ̃ nyuiwo kpɔa dzidzɔ ɖe ame si ɖoa to wo la ŋu. Gake ne wò ɖeka èxɔa dzeɖoɖoa katã wɔa tɔwòe la, ana xɔ̃wòa nase le eɖokui me be èbua wò susuwo be wole vevie wu ye tɔwo. Eya ta ne xɔ̃wò le efe dzimenyawo kple dzimaɖeɖiwo gblɔm na wò la, ɖo toe. Eye ne èwɔ nane wògbe nya na wò la, megave wò o. Lododowo 27:6 gblɔ be: “Xɔlɔ̃ fe abidede ame ŋu medze vɔ̃ o.”
3. Da Sɔ Le Nu Siwo Nèkpɔa Mɔ Na Me
Zi ale si wò kple xɔ̃wòa mieva le mia nɔewo nyam nyuie la, zi nenemae nàva nɔ dzesi dem efe gbɔdzɔgbɔdzɔwo wue. Mía xɔlɔ̃wo mede blibo o abe míawo ke ene. Eya ta mele be míakpɔ mɔ be wofe nuwɔnawo nade blibo alo adi be woawɔ nu sia nu wòasɔ pɛpɛpɛ o. Anyo boŋ be nàkpɔ ŋudzedze ɖe wofe nɔnɔme nyuiwo ŋu, eye nàŋe aɖaba afu wofe gbɔdzɔgbɔdzɔwo dzi.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Samuel: “Zi geɖe la míekpɔa mɔ be amewo nawɔ nu wòasɔ pɛpɛpɛ wu ale si míawo ŋutɔwo míate ŋui. Ne míedea dzesi míafe vodadawo hekpɔnɛ dzea sii be míehiã tsɔtsɔke la, míalɔ̃ faa atsɔ ake amewo.”
Daniel: “Lɔ̃ ɖe edzi be xɔ̃wòwo adze agɔ le dziwò. Ne masɔmasɔwo do mo ɖa la, anyo be miakpɔ wo gbɔ kaba, eye miadze agbagba aŋlɔ nya ma be.”
NYA KAE BIBLIA GBLƆ?
“Mí katã míewɔa vodada zi geɖe. Ne ame aɖe mewɔa vodada le nufofo me o la, ame sia nye ame deblibo, si ate ŋu ade ga efe ŋutilã bliboa hã.” (Yakobo 3:2) Lɔlɔ̃ ɖe nyatefenya sia dzi ate ŋu akpe ɖe mía ŋu míase nu gɔme na amewo. Eye esia akpe ɖe mía ŋu míaŋe aɖaba afu amewo fe vodada viviviwo kple wofe gbɔdzɔgbɔdzɔ siwo ate ŋu aɖe fu na mí la dzi. Biblia gblɔ be: “Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. . . . Gake hekpe ɖe nu siawo katã ŋu la, mido lɔlɔ̃, elabena enye ɖekawɔwɔ fe nublanu deblibo.”—Kolosetɔwo 3:13, 14.
4. Dze Xɔlɔ̃ Ame Geɖewo
Enye nyatefe be ele be míakpɔ nyuie le ame siwo míadze xɔlɔ̃e la ŋu. Gake esia mefia be míadze xɔlɔ̃ ame siwo nye mía hatiwo alo ame siwo mí kpli wo míexɔ hehe ɖeka ko o. Xɔlɔ̃dzedze ame siwo xɔ fe vovovowo, ame siwo fe dekɔnu to vovo na mía tɔ kple ame siwo tso dukɔ bubu me ate ŋu ana míase vivi na agbea.
NƆNƆME NYUI SI AMEWO DINA BE WÒANƆ YEWO XƆLƆ̃WO SI
Unai: “Xɔlɔ̃dzedze hawòtiwo kple ame siwo kpɔa dzidzɔ ɖe nu siwo dzɔa dzi na wò ŋu la ɖeɖe ko le abe awu si gbɔ melɔ̃a nu le o la dodo ɣesiaɣi ene. Aleke kee nèlɔ̃ awu ma dodoe o, edodo ava ti wò godoo.”
Funke: “Xɔlɔ̃dzedze ame vovovowo na nutefekpɔkpɔ geɖe su asinye. Mesrɔ̃ ale si mawɔ nu kple ame siwo xɔ fe vovovowo kple ame siwo fe dekɔnu to vovo na tɔnye, eye esia na metea ŋu dea ha kple ame sia ame henyaa ale si mawɔ nu kple ame ɖe sia ɖe fomevi. Eye xɔ̃nyewo kpɔa ŋudzedze ɖe nye nɔnɔme sia ŋu ŋutɔ.”
NYA KAE BIBLIA GBLƆ?
“Eya ta nu si miawɔ atsɔ aɖo etefe lae nye be


text:
Presbyteria Nyanyui Hame le Ghana
Presbyteria Nyanyui Hame le Ghana enye Kristo subɔsubɔ hame ɖeka le Ghana. Amegeɖe ga yɔnae be "E.P. Church" elabena efe ŋkɔ le Eŋlisigbe me enye Evangelical Presbyterian Church.
Emenyawo
Hamea ɖoɖo[trɔ asi le eŋu]
Hamea fe ɖoɖo dze egɔme kple Germania kristotɔwo si woyɔna be Norddeutsche Mission tso Bremen le Germany kple Basel Mission dɔwɔlawo. Ha eve siawo tso wode va Afrika va nɔ Mawunya dɔ wɔm le Eʋeawo dome tso fe 1847 me. Le Xexemeʋa gbãtɔ ŋɔli la, hame eve nɔ Eŋlisiawo te le Gold Coast eye hame adre nɔ Franseawo fe akpadzi le Togoland. Ha gbãtɔ woɖo nɔ Mission Tɔve.[1] Le aʋa sia fe nuwuwu la, woma dukɔ evee. Ɣetoɖlofe nɔ Eŋlisiawo te eye ɣedzefe lɔfo nɔ Franseawo te. Wowɔ hameawo fe sinɔɖ gbãtɔ le Damɛ 1922 me. Togbɔ be woma Togo nyigba le ɣemaɣi gɔ̃ɔ̃ɔ hã la, wowɔ sinɔɖ la le Eʋe hamea katã nu.
Le fe 1923 me la, mawudɔwɔlawo tso Skotland va nɔ dɔwɔm le Eŋlisi Togo kpa dzi. Afisia ye zu Vɔlta nutome le Ghana fifia. Fransedodo hame nɔ Paris hamea te. Mama sia va li ke, eye hameawo va zu hame eve blibowo. Hame eveawo ga wɔna sewo ɖeka ŋudɔ. Wo ame eveawo kpea fe ene sia ene le sinɔɖ ɖeka ko vaseɖe fifia.[2]
Hamea fe dɔwɔfe gãtɔ[trɔ asi le eŋu]
Hamea fe dɔwɔfe gãtɔ le Ho, si nye Vɔlta nutome dugã la. Ame abe 600,000 ye le hamea me fifia eye ha 750 lɔfo woɖo vadeɖe fifia. Nunɔla tsitsitɔ enye mɔɖeretɔ.[3]
Sukuwo[trɔ asi le eŋu]
Hamea ɖo sukuwo le Vɔlta nutoame zã. Suku ɖeka si xɔ ŋkɔ ntɔ enye Mawuli Secondary suku le Ho. Amesiwo ɖo suku sia enye Afetɔ kple Afenɔ Trost, amesiwo nye mawudɔwɔlawo tso United Church of Christ.[4]
Dɔyɔfewo[trɔ asi le eŋu]
Dɔyɔfewo hã le hamea si. Ɖeka enye Adidome Hospital.[4]
Kristo hamewo si do fome kple E.P. Hamea[trɔ asi le eŋu]
- Eglise évangélique presbytérienne du Togo
- en:Lippische Landekirche
- Church of Scotland
- Bremische Evangelische Landeskirche| (le Dzama Wikipiɖia la me)
- United Reformed Church - Osɔfo ɖeka tsoa E. P. Hamea alo Presbyterian Church of Ghana vayi wɔa dɔ kpli wo fe ene sia ene.[5]
Hadedewo[trɔ asi le eŋu]
E. P. Hamea de ha kple Kristo habɔbɔwo le xexeame godoo. Wodemtɔao ɖewo wonye:
Nyawo fe tsofe[trɔ asi le eŋu]
- ↑ Eglise évangélique presbytérienne du Togo Address data base of Reformed churches and institutions. Reformed Online
- ↑ Presbyteria Nyanyui Hame le Ghana Address data base of Reformed churches and institutions. Reformed Online
- ↑ Our hosts World Alliance of Reformed Churches.
- ↑ 4.0 4.1 General Ministries Global Ministries (7 October 2005).
- ↑ United Reformed Church gbefãɖeɖewo
Nuxexlẽwo le tefe bubuwo[trɔ asi le eŋu]
- Presbyteria Nyanyui Hame le Ghana (Eŋlisigbe me)
- Eglise évangélique presbytérienne du Togo (Eŋlisigbe me)
- Presbyteria Nyanyui Hame le Ghana fe nyaɖewo (Eŋlisigbe me)
- Global Ministries of the Christian Church (Disciples of Christ) and the United Church of Christ (Eŋlisigbe me)
- News from the Ecumenical Committee (United Reformed Church) (Eŋlisigbe me)